text:
Umuhanzi Albert NIYONSABA Yasohoye indirimbo nshya yise ”Ku bw’amaraso ya Yesu”
Mu gihe benshi bajyaga bumva indirimbo ya Albert Niyonsaba yitwa "Ku bw’amaraso ya Yesu" mu bitaramo aherutsemo vuba ariko bakagira ikibazo cy’uko batabashaga kuyibona ngo banayitunge, kur’uyu wa Gatanu taliki ya 24 Mutarama 2014 ni bwo Phn Albert Niyonsaba yadutangarije ko iyo ndirimbo imaze gutunganywa neza muri Studio akaba agiye kuyigeza ku bakunzi be.
Phn Albert Niyonsaba ni umuhanzi usengera mu Itorero ry’ADEPR Kacyiru, akaba aririmba indirimbo zahimbiwe Imana (Gospel) aho akunda gukoresha ibihangano bye ahantu hatandukanye aba yahamagawe nko mu nsengero, mu biterane binini ndetse no mu birori by’Abakristo nk’ubukwe n’ahandi.
Uyu muhanzi kandi azwiho kuba akora umuziki wa Live Music, dore ko aririmba anicurangira nka kimwe mu bikunze kugora abahanzi benshi ba hano mu Rwanda. Iyo uteze amatwi indirimbo ze wumva harimo amagambo meza kandi yuzuyemo ijambo ry’Imana. Nyinshi mu ndirimbo za Albert wumva ziri mu njyana ya country Music ubusanzwe iyi akaba ari injyana ituje ikundwa n’abantu b’ingeri zitandukanye .
Uyu musore kandi n’ubwo yirinze kubidutangariza, amakuru atugeraho avuga ko hari byinshi byiza arimo gutegura bijyanye n’umuziki we bityo abakunzi b’ibihangano bye bakaba bashonje bahishiwe kandi akaba abasaba inkunga y’amasengesho kugirango imushoboze kurushaho kwagura ubwami bwayo.
Gedeon Mupende


c: text/html

text:
Wumva wakomeza guhamya Kristo nubwo byagusaba gupfa?
Iki ni ikibazo kimaze iminsi kibazwa n’imbaga y’abantu batari bake, nyuma y’aho mu bihugu hirya no hino ku isi cyane cyane ibyiganjemo abayoboke b’idini ya Isilamu abakristo barushaho kwicwa bazira imyemerere yabo. Kuri iki bamwe bakomeza kwibaza impamvu ibi birushaho gukaza umurego. Ese byaba ari uko isi irushaho kugwiza umwijima ikaba idashoboye kwihanganira umucyo uyizamo? Wenda nabyo birashoboka. Ese byaba ari kimwe mu byerekana ko Yesu agiye kugaruka. Ibi byose birashoboka.
Urubuga rutangaza amakuru ya Gikristo Christian Today rwibajije iki kibazo rwabihereye ku bimaze iminsi bigaragara mu bihugu bitandukanye, aho abakristo badasiba kuvutswa ubuzima bwabo bazira izina rya Yesu.
Iki gitangazamakuru kibajije iki kibazo kandi nanone nyuma y’aho kivuze ko mu minsi mike ishize aribwo umuntu witwaje imbunda witwa Chris Harper-Mercer yinjiye muri Kolegi imwe muri Leta zunze ubumwe za Amerika agasaba abakristo kujya ku ruhande babikora agahita abarasa.
Ikintu cyatangaje benshi ni uko nyuma yo kurasa aba mbere, bitabujije n’abandi guhagarara bakemeza ko ari abakristo naho babizira. Kuri aba banyeshuri ngo basanze guhakana ko bizera Kristo byaba ari ugukoza isoni Imana bahitamo kwemera ingaruka zabyo. Bati ‘’Aho guhakana Imana Umuremyi wacu, twakwemera gupfa tukmwiringiye tukajya guhura nawe.’’
Ibi kandi byabaye nyuma y’aho abandi bakristo b’abanya Siriya bagera kuri 12 bishwe n’intagondwa zigendera ku mahame akaze ya Leta ya Isilamu nyuma y’aho nabo banze kwihakana ko ari abakristo. Muri aba harimo umwe mu bafite itorero bakoreraga iyicarubozo umwana we w’imyaka 12, izi ntagondwa zikamubwira ko zibihagarika ari uko gusa yemeye kwihakana izina rya Yesu, akemera kuba umuyoboke w’idini ya Isilamu, uyu mugabo yahisemo kubatsembera ko ibyo atabikora. ‘
Mu kwezi kwa kabiri kandi na none, nibwo hakwirakwijwe amashusho y’abakristo 21, bishwe baciwe amajosi n’izi ntagondwa mu gihugu cya Libiya. Aba nabo barinze bashiramo umwuka bataremera kwihakana izina rya Yesu.
Nyuma y’aya masanganya akomeje kugwirira abakristo nibwo umwe yibajije ngo mbese, twese turi ku rugero rw’ababasha guhamya izina rya Yesu naho haba kuripfira? Iyo winjiye mu nsengero usanga ababyina ari benshi, bavuga bati ‘’Ntituzakuvamo Mana, turakwemera, naho byaba ibyago, gupfa, mbese ururimi ni inyama yigenga bavuga byinshi, ariko uribaza ngo twese twabasha kwemera guhara ubuzima bwacu kubwa Kristo’’. Imana idutabare kandi itubashishe, turusheho no kujya dusengera abo bose barimo bazi izina rya Yesu, kugira ngo Imana iborohereze. Murakoze Imana ibahe umugisha!!

robotstxt: allowed

filter: keep


text:
Mary Robinson
Mary Robinson (21 Gicurasi 1944): Yahoze ari Perezida wa Irilande akaba yarabaye na Komiseri Mukuru ushinzwe kurengera uburenganzira bwa muntu mu muryango w’Abibumbye. Kuri we ubucuruzi ni ngombwa ariko amategeko abugenga akwiye gushirwaho yitaye ku mibereho n’ubukungu bw abaturage. Ashyigikiye ko habaho uburinganire n’ubwuzuzanye mu bucuruzi akaba atemera inkunga y’ibiribwa itangwa cyane cyane n’umuryango w’ubumwe bw’Iburayi na Leta Zunze Ubumwe z’Amerika. Ashimangira ko kugira uruhare ku masoko n’ubworoherane mu bucuruzi ari byo shingiro ry’amajyambere no kurwanya ubukene mu bihugu bikiri mu nzira y’amajyambere. Arangiza avuga ko kurengera uburenganzira bwa muntu ari ryo pfundo ry’amajyambere arambye.


text:
Nyuma yo gutangazwa ko haba hari urukundo rudasanzwe hagati ya Marie France, umukinnyi wa filimi w’umunyarwandakazi, na Kigosi Vincent ukomoka muri Tanzaniya nawe ukina filimi, Marie France yatangaje ko nta bucuti budasanzwe buri hagati yabo.
Mu kiganiro yagiranye na IGIHE, Marie France Niragire yabeshyuje ibyari byaratangajwe agira ati “Hagati yanjye na Kigosi nta bucuti budasanzwe burimo, kuko twavuganaga cyangwa tuvugana nk’inshuti zisanzwe. Kigosi tuvugana nk’umuntu duhuriye mu kazi. Mbese kuvugana na we ni kimwe n’uko navugana na Oprah cyangwa abandi.”
Marie France yakomeje atangaza ko ibyavuzwe bitamushimishije, gusa ko nta n’ikibazo kinini byamuteye kuko azi neza ko nta kuri kubirimo.
Ubusanzwe Marie France afite umusore bakundana atashatse gutangaza izina, kuko atari umuntu uzwi cyane muri showbiz.


text:
Muyoboke nawe ngo yatunguwe n’isezera rya Charly&Nina (ivuguruye)
Abakobwa babiri bagize itsinda Charly&Nina bamaze gutangaza ko batagikorana n’inzu bakoranaga nayo "Decent Entertainment" isanzwe icunga inyungu z’abahanzi.
Muyoboke Alex yavuze ko nawe yatunguwe n’icyemezo cy’aba bakobwa bamusezereye batamuteguje kandi bari bendaga kuvugurura amasezerano y’imyaka itanu bari bafitanye.
Yagize ati "Bambwiye ko bashaka kwikorera ariko reka tubitege amaso kuko njye ndakeka ko hari umuntu ubyihishe inyuma."
Hari amakuru yahise ahwihwiswa ku itandukana rye n’aba bahanzi, avuga intandaro ari uko bafashwe nabi ubwo bari mu gikorwa cyo kumurika indirimbo yabo "Try me" bamurikiye muri K-Club.
Ariko Muyoboke yabyamaganiye kure avuga ko nubwo yari yagiye i Burundi mu kindi gikorwa, yasize atunganyije ibyo yagombaga gukora kugira ngo igikorwa cyo kumurika iyi ndirimbo kigende neza.
Iyi nzu yashinzwe na Muyoboke Alex usanzwe umenyerewe mu byo gucunga inyungu z’abahanzi, harimo ibyo kubamenyekanisha no kubashakira ibitaramo.
Yari imaze imyaka itanu ikorana n’aba bahanzi bamaze kumenyekana mu karere u Rwanda ruherereyemo.
Mu itangazo bashyize ahagaragara ku mugoroba wo kuuri uyu wa Kabiri tariki 21 Gashyantare 2018, bavuze ko bagiye gushinga sosiyete yabo ikaba ari nayo izajya ikurikirana ibikorwa byabo.
Iryo tangazo rigira riti "Twiyemeje kwicungira ibikorwa byacu. Dushyiraho ikigo cyacu ari nacyo kizajya kiducungira ibikorwa by’ubuhanzi no kutumenyekanisha."
Bavuze ko bafashe iki cyemezo mu rwego rwo kugeza umuziki wabo ku rundi rwego.
Dukurikire ukanda kuri Like
Ibitekerezo ( 2 )
BIRAKWIYE ARKO BARAHUBUTSE
Kuki se niba bumva bashaka kwicungira inyungu zabo uyu Muyoboke agomba kumva ko hari ubyihishe inyuma ?
Ubujiji gusa !!!! Ahubwo ubure gutekereza ku buryo serivisi uha aba bahanzi iba nziza ku buryo batanahirahira batekereza kwigendera, none ngo hari ababyihishe inyuma ! Reka nkubwire mu bucuruzi nta mpuhwe zibamo, niwanga kubona muri iryo genda ry’ aba bakobwa ikibazo ugomba gukemurira iwawe, ugashaka kuribonamo abandi bantu bakugirayo, ntuzatinda guhomba ! Kuri ubu ni igihombo cy’ abakobwa 2, nutazamura urwego rw’ imikorere yawe uzava mu kibuga ! Habwirwa benshi hakumva ...


text:
Bimwe mu bikoresho byo murugo byagufasha kumenya ko wasamye.
Ubusanzwe abagore benshi baba bafite uburyo butandukanye bamenyamo ko basamye cg se batwaye inda, mbere y’uko bajya kwa muganga ngo abyemeze neza. hari ababyiyumvamo mu mubiri bitewe n’impinduka zababayeho abandi nabo ntibabimenye batipimishije.
Muburyo busanzwe umugore amenya ko yasamye abyemejwe na mugaga, cg se nawe akaba yakwipima akoresheje agakoresho kagurirwa muri pharmacy ubu akaba ari nabwo buryo bworoshye abagore benshi bakunze gukoresha ( Easy Test / Test Rapide de Grossesse)
usibye ubwo buryo kandi hari ubundi buryo wakoresha ukamenya ko wasamye ukoresheje ibikoresho bisanzwe dukoresha mubuzima bwa buri munsi ariko ibi ntibyakubuza kujya kwa muganga cyane ko bitaguha amakuru yuzuye urugero ntushobora kumenya ko utwite abana barenze umwe ukoresheje ubu buryo n’ibindi.
Bimwe mubyagufasha kumenya ko utwite:
1. Umunyu w’ utubuye
Hirya yo kuba umunyu w’ urugera ushyirwa mu biryo bikagira icyanga, unakoreshwa mu kwipima inda. Ufata inkari ugakazishyira mu gikombe ukogashyiramo uwo munyu w’ utubuye ugategereza nk’ amasaha abiri, iyo uwo munyu wose ushonze uba warasamye.
2. Umuti w’ amenyo
Uretse kuba umuti w’ amenyo ukoreshwa mu gusukura amenyo abenshi banawukoresho bagamije kumenya niba barasamye cyangwa niba batarasamye. Ufata inkari ukazishyira mu gikoresho, ukongeramo umuti w’ amenyo muke, iyo uwo muti uhindutse ubururu biba ari ikimenyetso cy’ uko wasamye.
3. Vinegere (vinaigre)
Ufata vinaigre ukayishyira mu gikombe cya pulasitiki ugasukamo ka vinaigre, ugategereza iminota kuva kuri 3 kugera kuri 5 iyo urwo ruvange rufashe ibara ni ikimenyetso cy’ uko utwite.
Kuri vinaigre ni byiza cyane gukoresha inkari za mu gitondo gusa n’ ahandi byaba byiza arizo ukoresheje.
4. Isukari
Iyo ufashe isukari wayishyira mu kirahuri kirimo inkari, igahita ikora ikintu k’ ikibumbe gikomeye ni ikimenyetso cy’ uko wasamye.
Nk’ uko Umuryango ubikesha Afrikmag.com ntabwo ubu buryo bwose uko ari butandatu bwizewe 100%, ugirwa inama yo kujya kwa muganga ugakorerwa n’ ikizamini cy’ amaraso.
5. Eau de javel
Ufata inkazi ukazishyira mu kirahuri, ukongeramo agafuniko nka eau de javel. Iyo uhise ubona urufuro rwinshi ukabona inkari zihindutse orange yijimye, biba ari ikimentetso cy’ uko utwite.
6. Isabune
Ufata agace k’ isabune ukagashyira mu gikombe cya plastike, ugasukaho inkari, ugategereza kuva ku minota 2 kugera kuri 5 iyo uhise ubona urufuro biba ari ikimenyetso cy’ uko wasamye.


text:
Bamwe mu bahinzi bavuga ko bagenda bacika intege mu guhinga Kawa bitewe n’ibiciro bihora bihindagurika buri mwaka. Bavuga ko 150FRw bari guhabwa ku kiro kimwe ari make cyane.
Bahamya ko ayo mafaranga abagusha mu gihombo bakurikije ayo baba bashoye bayihinga; nkuko Habumuremyi Emmanuel wo mu murenge wa Juru, abisobanura.
Agira ati “Mu myaka yashize baduhereye amafaranga 500 (FRw) ku kiro abantu bose barishima cyane ariko baduhereye amafaranga 150 abantu bose bahise bagira umujinya barazirimbura”.
Undi muhinzi witwa Kariwabo Peter avuga ko umuhinzi ajya muri banki kwaka amafaranga yo kugura ifumbire ndetse n’isaso ariko yajya gusarura ugasanga ntayagaruje.
Ati “Turasaba ababishinzwe ko byibura batazajya bajya munsi y’amafaranga 300 ku kilo cy’ikawa y’ibitumbwe kuko abaye munsi twakorera mu gihombo”.
Maniraguha Dieudonne, umukozi ushinzwe ibihingwa ngengabukungu mu karere ka Bugesera, avuga ko igiciro kigenwa n’Ikigo cy’Igihugu gishinzwe kohereza mu mahanga ibikomoka ku buhinzi mu Rwanda (NAEB) gifatanije n’inganda zitunganya Kawa, hakurikijwe ibiciro biba biri ku isoko mpuzamahanga.
Agira ati “Igiciro si twe tukigena kuko tugendera ku biciro byo ku isoko mpuzamahanga kandi abahinzi nyuma inganda zibagenera ubwasisi kuko ubushize umuhinzi yahawe amafaranga 20 ku kilo”.
Mu Bugesera, igihingwa cya kawa gihingwa mu mirenge 12 kuri 15 ikagize, kuri hegitare 403. Muri 2015 hasaruwe toni zisaga 800. Muri uyu mwa bafite intego yo kuzongera zikagera kuri toni 900.


text:
UMUTEKANO
Kayonza: Abahawe akazi ko kurinda amaduka y’abacuruzi barinubira gukora badahembwa
Abakora uburinzi bazwi nk’inkeragutabara ku mazu y’ubucuruzi y’ahitwa Video mu murenge wa Gahini mu karere ka Kayonza baratabaza nyuma y’uko abacuruzi bishe amasezerano bagiranye bakaba bamaze igihe batabahemba, ubuyobozi bw’umurenge bukabizeza ko ikibazo cyabo kirimo gukurikiranwa
Abacuruzi bacururiza ahazwi nko kuri Video mu murenge wa Gahini mu karere ka Kayonza bishyize hamwe bashyiraho abazajya babarindira umutekano wabo n’amaduka yabo nijoro maze babemerera umushahara buri kwezi.
Gusa kuri ubu, aba bacuruzi barashinjwa kuba batubahiriza amasezerano bagiranye n’ababacungira umutekano.
Bamwe muri aba bacunga umutekano baganiriye na MAKURUKI, batubwiye ko babangamiwe no kuba bamaze amezi atatu badahembwa kandi bo akazi kabo bagakora neza nkuko amasezerano abibasaba.
Umwe muri bo yagize ati”tumaze amezi 3 tutabona amafaranga yacu twakoreye, kand si icyo kibazo gusa kuko n’ubundi kuva twatangira akazi amafaranga tuyabona bigoranye kuko batinda kuyaduha ntabwo bubahiriza amasezerano twagiranye.”
Aba bose bahuriza ku kuba intandaro yo kuba batabona amafaranga yabo ari bamwe mu bacuruzi badatanga amafaranga bemerenyije kandi bo babakorera ibyo babasabye.
Bakomeza bavuga ko barambiwe kwihangana ndetse bagasaba ubuyobozi kubakurikiranira ikibazo.
Ntivuguruzwa Oswald ushinzwe irangamimerere mu murenge wa Gahini yatangarije MAKURUKI ko icyo kibazo bakizi kandi bakoranye inama n’aba bacuruzi ndetse n’abashinzwe kubarindira ibicuruzwa kandi ko hari n’imyanzuro bafashe dore ko n’urutonde rw’aba bigize intagondwa banze kwishyura aya mafaranga barufite.
Yagize ati”turakizi, twakoranye inama n’impande zombi, hari abantu bamwe batubahiriza amasezerano bagiranye n’aba babacungira umutekano, twafashe umwanzuro ko tugiye gukurikirana byimbitse iki kibazo maze aba bacuruzi bakajya bishyurira ku gihe dore ko n’urutonde rw’aba bacuruzi batishyura turufite.”
Ntivuguruzwa yasabye ko abantu bazajya bubahiriza amasezerano bagiranye bidasabye kujya mu buyobozi dore ko rimwe na rimwe n’ubwo ubyobozi bubafasha buba butazi ibyayo masezerano bagiranye.


text:
Ngo ni ukwezi kwa 5 gushize abakorera umushinga wa LVEMP mu bikorwa byo kubungabunga icyogogo cy’ umugezi wa Nyabarongo ku ruhande rw’ akarere ka Muhanga badahembwa mu gihe mbere yo gutangira akazi bari basezeranyijwe kuzajya bahembwa mu minsi 15 gusa. Kuba aba baturage ahanini bakomoka mu murenge wa Nyarusange batarahembewe igihe ngo biri kubagiraho ingaruka zinyuranye zirimo kwitwa ba Bihemu n’ abo bakaga amadeni bababwira ko nta byumweru bibiri bishira badahembwe, kubura amafaranga yo (...)
Imibereho y’abaturage
Nk’uko bamwe mu batuye mu mudugudu wa Ryampunga akagari ka Kamisave umurenge wa Remera mu karere ka Musanze babibwiye TV/Radio1 ngo bakimara kubwirwa ko nk’abatishoboye hari gahunda yo kubagezaho umuriro ku buntu bihutiye kwitegura kuwakira bashyira amatara mu nzu zabo, ndetse bageza n’ibyangombwa byabo mu kigo cy’igihugu gishinzwe gukwirakwiza amashanyarazi (REG), kuri ubu ngo bakaba bamaze amezi abiri babitanze. Hagati aho ngo ni bwo hagiye haza abantu banyuranye bababwira ko ari abakozi (...)
Umunyamabanga nshingwabikorwa w’umurenge wa Gitambi mu karere ka Rusizi ngo arashinganisha abaturage bo mu mudugudu wa kabonabose akagari ka Hangabashi, bitewe n’uko muri aka gace hari kugaragara amarozi ari gutera impfu za hato na hato.
Nyuma y’aho mu karere ka Gicumbi abantu batanu bakubiswe n’inkuba bagapfa mu gihe kitarenze ukwezi n’igice bamwe mu batuye aka karere barasaba ko hashyirwaho umurindankuba rusange cyangwa hakongerwa umubare wihari kuko hari abadafite ubushobozi bwo kuyigura. Imibare ya Minisiteri ifite ibiza mu nshingano igaragaza ko kuva mu kwezi kwa mbere kugeza mu kwa kane uyu mwaka wa 2018 abantu 37 ari bo bamaze gupfa bazize gukubitwa n’inkuba. Akarere ka Gicumbi kakaba ari kamwe mu turere twibasiwe (...)
Nyuma y’aho abaturage bo mu mirenge ya Kigabiro na Muhazi yo mu karere ka Rwamagana bibwe konteri z’amazi kuri ubu aba baturage baravuga ko ubuyobozi bw’ishami ry’ikigo gishinzwe gukwirakwiza amazi WASAC mu karere ka Rwamagana burimo kubashyiraho amananiza kugira ngo bongere bahabwe amazi.
Mu gice cy’umurenge wa Gashora mu karere ka Bugesera werekeza mu wa Rukumberi wo mu karere ka Ngoma hafi y’ikiraro kigabanya utu turere twombi mu gishanga gihingwamo umuceri mu murenge wa Gashora mu nkuka z’iki gishanga hari ibisa n’inzu ebyiri z’ibyatsi. Sebukeye Bosco, umugore we n’abana batatu bamaze umwaka n’igice batuye aho hantu mu nkuka z’igishanga ngo baje kuhatura baturutse mu karere ka Gisagara mu murenge wa Kibirizi aho bavuye bahunze inzara. Aba baturage bavuga ko aha batuye ari (...)
Mu murenge wa Rusororo ho mu karere ka Gasabo, nyuma y’ibyumweru bitatu bashakisha ahari icyobo kizwi nka CND cyajugunywemo abatutsi, bishwe mugihe cya Jenoside yakorewe Abatutsi, bitewe n’amakuru atari yo yatanzwe, ntibabasha kumenya aho kiri. Kuri iki cyumweru, ni bwo baje kubona icyo cyobo bavuga ko gifite uburebure bwa m30 z’ubujyakuzimu, bavuga ko cyashyizwemo imibiri y’abatutsi bari hagati ya 500 ni 3000. Abacitse ku icumu rya Jenoside batuye mu kagali ka Kabuga ya mbere muri uyu (...)
Ubuyobozi bw’akarere ka Nyamagabe buravuga ko bwatangiye gahunda yo kugaruza inka zanyerejwe muri gahunda ya Girinka zigahabwa abatazikwiriye, kugira ngo zihabwe abazigenewe. Ni mu gihe ariko umunyamabanga nshingwabikorwa w’akagali ka Kigeme kavugwamo kunyereza inka, ubuyobozi bw’akarere buvuga ko yagizwe umwere ariko agahita atoroka.
DUSENGIMANA Jean de Dieu na MANIRAKIZA Patrisiya ni umugabo n’umugore batuye mu mudugudu wa Ryampunga mu kagari ka Kamisave umurenge wa Remera ho mu karere ka Musanze bamaze kubyarana gatatu ari nabwo ku rubyaro rwa gatatu bahise bibaruka impanga z’abana batatu mu mpera z’umwaka ushize wa 2017, kuba ngo basanzwe babarirwa mu batishoboye nibyo bibahangayikishije ku mibereho y’abana babo bavuga ko kuri ubu badashobora kubabonera n’amata. Bakimara kubyara ngo hateranye inama rusange igamije (...)
Umugore witwa Mukandayisenga Louise utuye mu mudugudu wa IDAGA ni mu kagari ka Mashesha ko mu murenge wa Gitambi mu karere ka Rusizi avuga ko umwe mu bayobozi b’umudugudu yamusabye ko baryamana akabyanga agahitamo kumuvuna akaboko nyamara uyu wamuvunnye akaba akidegembya, ubuyobozi bw’aka kagari butangaza ko iki kibazo bwagishyikirije polisi bityo akaba ariyo yagakwiye kuba iri (...)
Mu murenge wa Byumba mu karere ka Gicumbi hari umuryango w’abantu batandatu(umugabo n’umugore n’abana 4) uba mu nzu y’ikirangarira utabaza ubuyobozi ngo ufashwe kubakirwa iyo nzu babamo itarabagwaho kuko utishoboye. Abo ni Nsabimana Jean Damascene na Mukamurenzi Emerence babana nk’umugore n’umugabo bafitane abana bane. Batuye mu mudugudu wa Mucyeli akagali ka Nyarutarama,umurenge wa Byumba. Uyu muryango wabwiye TV na Radio One ko umaze imyaka icumi uba mu nzu ishaje y’ikirangarira (...)


text:
Gusobanukirwa uburyo bwo gutegura indyo yuzuye byagabanyije bwaki
Ababyeyi bo mu Karere ka Burera baratangaza ko gusobanukirwa akamaro no gutegura indyo yuzuye, byabafashije kuko batakirwaza indwara zituruka ku mirire mibi.
Abatuye muri aka karere bakundaga kurwaza bwaki kubera kudasobanukirwa gutegura n’akamaro k’indyo yuzuye, kuko umwana yagenerwaga ibibonetse byose nta tandukaniro riri mu ndyo y’umuntu mukuru n’umwana.
Nyuma y’igihe kitari gito basobanuriwe akamaro nuko bategura indyo yuzuye, bagiye babyitaho cyane mu miryango yabo ku buryo byafashije abari barwaje bwaki kuyikiza.
Nirere Claudine utuye mu Murenge wa Rugarama, avuga ko mbere bakundaga kurwaza bwaki bitewe nuko batari bazi gutegura indyo yuzuye.
Agira ati “Nta mwana ukirwara bwaki kubera indyo yuzuye tubatekera, mbere ntabwo twari twakamenye kubatekera indyo yuzuye ugasanga abana barwara bwaki, ahubwo nakwigisha buri mubyeyi agire akarima k’igikoni agire imboga ajye atekera umwana indyo yuzuye.”
Mukarene Dorothe wo murenge wa Kinoni, avuga ko mbere bapfaga kugaburira abana ibyo babonye bagakurizamo kurwara bwaki.
Ati “Ntabakirwara kubera yuko haje gutera akarima k’igikoni ugateramo imboga, ku buryo utateka ibiryo udashizemo imboga kuburyo umwana arya neza nta kibazo. Cyera niho batekaga ibyo babonye ariko ubu nta mwana ugipfa kurya ibyo abonye twarasobanukiwe nta kibazo.”
Umukozi w’akarere ufite ubuzima munshingano Uwiragiye Clement, asobanura ko iyi gahunda imaze igihe ishirwa mubikorwa kuburyo hari umusaruro imaze gutanga.
Ati “Imibare y’abana bafite imirire mibi igenda igabanuka, kuburyo twizera ko iramutse ikomeje gushyirwamo imbaraga ikitabirwa yakomeza guhindura byinshi, ikibazo cy’imirire n’ikibazo kidaterwa n’ikintu kimwe ntabwo bikunda vuba.
Ariko iyo ureba imibare uko yari ihagaze iragenda igabanuka kuko twavuye mu bana bagera 1000 n’abandi mu myaka ya 2010, ariko ubu ngubu dufite abana batarenze 60.”
Mu bana batarenze 60 bakigaragaraho imirire mibi mu Karere ka Burera, ngo abatagera 10 nibo bari mu ibara ry’umutuku, abasigaye bagera kuri 50 bari mu muhondo.


text:
Ibyo udakwiye kubwira umukobwa mukundana
Dore amwe mu mabanga y’abakobwa
Ibyo wavuga bikaba byasenya urukundo rwawe n’umukunzi wawe
Mu rukundo hagati y’umusore n’umukobwa hari byinshi byo kwitondera ngo urukundo rurambe kandi rutere imbere. Muri ibyo byo kwitondera harimo n’ibyo uvuga n’uburyo ubivugamo kuko hari ibyo wavuga bigatuma uca ukubiri n’umukunzi kandi wowe wabifataga nk’ibisanzwe.
Dore bimwe muri byo:
1. Umu-Ex wanjye yansabye ko twasangira agakawa
Mu by’ukuri ngo ijambo ryose ritangiwe na Ex iyo ridashojwe n’uko yari umuntu mubi, yari yarananiranye, yateshaga umutwe, ko utifuza no kongera kumubona ukundi,... ritera umukobwa kubabara cyane. Ngo umukobwa aba yifuza ko utazongera no gutekereza ku ncuti yawe ya kera.
2. Ndagushimiye ku mpano wampaye ku munsi wanjye w’amavuko gusa umbabarire kuko ntashobora kuyakira
Ntago ari uko wagakwiye kwanga impano y’umuntu. Ubundi ibyiza ni ukuyakira ndetse ugasa n’umwereka ko uyikoresha bikwiye hanyuma ukafata ukayishyira ahantu utazajya uyibona. Ibi bituma uhita uyibagirwa.
3. Cisha make, Cururuka, reka gukomeza ibintu, wikwigora
Kubwira umukobwa ubabaye cyangwa warakaye ngo nacururuke cyangwa ngo nacishe make ngo si byiza na gato kuko we abiha ikindi gisobanuro nko kuba utesheje agaciro agahinda cyangwa umujinya afite cyangwa se ko umufashe nk’igicucu kuko ibyamubabaje kuri wowe ubifata nk’aho bidakomeye.
Muramenye rero mutaziyicira urukundo mutabizi. Niba hari ibindi uzi abakobwa bashobora kuba banga byandike mu mwanya w’ibitekerezo.


text:
Ni ibintu bisanzwe mu buzima bwa muntu by’umwihariko mu isi y’urukundo ko mu gihe umubano w’abakundana ugitangira, buri wese aba yifuza kandi yumva bimubereye byiza urukundo rwe rwazabyara umusaruro aho kuzabyara amahari, gusa burya buri muntu apanga atazi ibiri imbere ye ariyo mpamvu tukugira inama yo gukurikiza ibi bintu niba koko wifuza ko umubano wawe waba mwiza ukazanakugeza ku cyo wifuza mu rukundo rwawe n’uwo wihebeye.
Nkuko bisanzwe mu buzima bwacu bwa buri munsi, nta muntu n’umwe ushobora kumenya uko ejo hazaba hameze cyane ko umunyarwanda we yabivuze neza agira ati “bucya bucyana ayandi”. Ibi rero bituma nyuma yo kujya mu mubano mushya n’uwo wihebeye, hari uburyo ugomba kwitwara kugira ngo ejo hawe mu rukundo hatazakubyarira ibibazo uteri witeze.
Nk’umusore cyangwa umukobwa ukinjira mu rukundo, ubutwari ni ukwemera ndetse ukakira neza mu buryo bwa kamere ibigenda bikurikira mu mubano wawe ukiri mushya. ibi wabasha kubibamo neza ubashije neza gukurikiza izi nama.
Dore ibintu 6 ukwiriye kwirinda cyane mu gihe ukinjira mu rukundo.
1. Kwirinda kwaka umukunzi wawe amafaranga ku munsi wa mbere
Burya nuramuka watse umukunzi wawe amafaranga umukunzi wawe mu minsi ya mbere y’umubano wanyu azakwitiranya na business zisanzwe,wowe ukwiye kwirinda bikomeye utitaye ku buremere bw’ikibazo ufite.
2. Kudasura umukunzi wawe utabimumenyesheje
Bamwe bibeshya ko kwinjira mu rukundo n’umuntu ari igisobanuro cy’uko wamumenye bihagije ndetse wanamusura uko wishakiye ndetse wanamutungura wabishatse.ibi sibyo kuko ugomba kubanza ukabimumenyesha kuko n’abashakanye iyo umwe aje undi ari mu cyumba abanza kumukomangira.
3. Kutanywa inzoga nyinshi (ku bakunda agatama)
Nuramuka cyane ku munsi wa mbere usinze ukandavura imbere y’umukunzi ni gihamya y’uko utiyubaha kandi nta n’agaciro wiha,uramutse ubikoze ndakubwiza ukuri ko umubano ufite gusenyuka mu minsi ya mbere mukiwutangira.
4. Kutaganiriza umukunzi wawe ibiganiro wagiranye n’uwo mwahoze mukundana
Gerageza gusiba mu mutwe wawe ibiganiro mwagiranaga n’umukunzi wa mbere y’uwo muri kumwe kuko nutabikora uzisanga urimo umuzana mu biganiro urimo kugirana n’umukunzi wawe mushya mushya ukurizemo kumutera agahinda.
5. Kutihutira kugaragaza urukundo rwanyu ku mbuga nkoranyambaga
Abenshi bakunze kwibeshya guhita bereka abantu bose ko bari mu rukundo n’umukunzi uyu n’uyu aribyo bizatuma umubano wabo ukomera, ibi sibyo kuko nutangira gushyira amafoto y’umukunzi wawe kuri facebook no kuri instagramm nta mishinga y’igihe kirekire muragirana urakeka nimusenya mutarabigeraho bigenda bite? tekereza kure.
6. Ntukabeshye umukunzi wawe ku bijyanye n’imibonano mpuzabitsina
Niba usanzwe umenyerye gukora imibonano mpuzabitsina, ibi ni ibintu biba hose bityo mubwize ukuri niba uri isugi cyangwa uri imanzi kuko nutabikora utyo byazakubyarira ibibazo bikomeye mu minsi iri imbere.
Izi nama tukugiriye waba uri umusore cyangwa waba uri umukobwa uzikurikije turizera neza ko nta kabuza zagira icyo zigufasha mu rukundo rwawe ukinjiramo cyane ko iyi ari inzira nshya y’ubuzima uba unyuzemo.
Daniel MUKESHIMANA/Umubavu.com


text:
Yesu Kristo yazize iki?
Yesu Kristo yaje mw’isi mu buryo butangaje, kuko yavutse ku mugore gusa atarabonanye n’umugabo, kandi igihe yakuriye yigishije inyigisho nyinshi zitandukanye, avuga ubuhanuzi bwinshi butandukanye, gusa inyigisho ze zari zigoranye kuzakira rimwe na rimwe kuko akenshi yavugiraga mu migani, cyangwa akavuga ibihabanye n’imigenzo y’idini rya kiyahudi, kandi abantu benshi bamushinjaga ko yiyita Imana rurema(Yohana 10:33; Yohana 19:7), ndetse n’abandi bakamwita Imana yabo(Yohana 20:28;Matayo 14:33) nawe akabyakira rwose ntabihakane ahubwo akabishimangira(Yohana 10:34-38; Yohana 20:28-29; Matayo 16:16-17 ), ku bemera inyigisho za Bibiliya iki cyaguha ishusho yuko Yesu Kristo yari Imana yaje mu bantu iziye mu mubiri ku mpamvu zayo. Akaba ari iyo mpamvu tugiye kureba, icyatumye Imana imanuka mw’ijuru ikaza kw’isi mu bantu, ikemera kwicwa n’amaboko yabo kandi mu byukuri bitari biyinaniye kwirwanirira muri icyo gihe(Yohana 10:18;Yohana 19:11; Yohana 18:36).
Twahera aho Yesu ubwe yivugira icyamuzanye Muri matayo 5:17 ati “Mwitekereza ko naje gukuraho amategeko cyangwa ibyahanuwe. Sinaje kubikuraho, ahubwo naje kubisohoza.”
icyo gihe Yesu yabivuze agiye kubasobanurira neza icyo amategeko asaba bihabanye cyane n’ibyo bibwira ko asaba, ukomeje gusoma uhereye kuri uwo murongo wa 17 ugakomeza kugeza ku murongo wa 48, usangamo aho yesu yabasobanuriye amategeko neza abereka ko amategeko bayafata nk’akantu koroshye ariko mu byukuri ko badashobora kuyubahiriza, abigisha ibintu byinshi nk’ibyerekeye ubusambanyi, abereka ko igikorwa cy’ubusambanyi atari bwo busambanyi imbere y’Imana, ahubwo kureba umugore ukamugirira amarari icyo gihe Imana ibifata nk’aho wishe rya tegeko rya “NTUZASAMBANE!”, kandi mu byukuri n’iyo waba utarasambanaho mu bifatika kugeza ubu, ntiwabeshya ko utarifuza gusambana, n’ubwo mu maso yawe n’abantu mwibwira ko utarasambana, imbere y’Imana uri umusambanyi ruharwa. ndetse yakomeje abigisha n’ibindi byinshi, ibyerekeye Kwihorera, kurahira, gatanya(divorce), n’ibindi bitandukanye. iyo umaze kubisoma uhita ubona ko gukurikiza amategeko y’Imana wabyitiranyaga pe! Usanga bikomeye kurusha uko wibwiraga.
Nuko yesu ati “NAJE KUBISOHOZA!“, mu byukuri icyo nicyo cyazanye Yesu Kristo wahozeho iteka(Yohana 1: 1-4), muri iyi si, yaje gusohoza ibyari byarananiye abantu kwisohoreza, ubutungane Imana idusaba nitwubaha amategeko yayo ijana kw’ijana(Matayo 5:48) nibwo yaje kudushakira kuko ubwacu tutari dushoboye kubwigezaho ( Abaroma 8:3 ) . Igihe kimwe umutunzi wakundaga gusenga yabajije Kristo icyo yakora ngo aragwe ubwami bw’Imana, nuko Kristo aramubwira yubahe amategeko y’Imana yose neza nta na rimwe yishe, uwo mutunzi abwira yesu ko yose yayubahirije kuva mu bwana bwe, ariko yesu yari azi neza ko uwo mutunzi ari ibyo yibwira ariko atari ko biri, nuko amuha gukora ikintu kimwe gusa ngo narangiza aze amukurikire, umutunzi yumva ntibyashoboka arigendera n’agahinda kenshi amaze gusobanukirwa ko na we atari intungane nk’uko yishukaga, Kristo ahita abwira abari aho ati “Biragoye ko umutunzi yakwinjira mu bwami bw’Imana, icyoroshye ni uko ingamiya yaca mu mwenge w’urushinge“, abari aho bose baratangara bati “UBWO NI NDE WAKIZWA?“(bisome muri Matayo 19:16-26), kuko muri icyo gihe umuntu wabaga afite ubutunzi bamufataga nk’umuntu wubaha Imana cyane kurusha abandi, Imana na yo ikaba yaramugororeye imigisha myinshi ku bw’ibyo, none abandi bibaza niba bigoye ko umuntu nk’uwo wubaha amategeko y’Imana yose ikaba yaramuhaye imigisha yajya mu bwami bwayo, UBWO NI NDE WAKIZWA?, Yesu arabasubiza ati “IBIDASHOBOKERA ABANA B’ABANTU KU MANA BIRASHOBOKA!“, mu yandi magambo, Nta muntu n’umwe wari ukwiriye ubwami bw’Imana, ariko Imana yahisemo kububahera ubuntu. Ari cyo cyazanye Kristo umukiza aza mw’isi ngo apfe ku musaraba akize isi yose ububata bw’icyaha batari bashoboye kwikuramo(Yohana 3:14-18)
Abantu benshi bibwirako bazabona ubwami bw’Imana nibubahiriza amategeko y’Imana yose, ariko nk’uko bigaragara, nta n’umwe ushobora kubahiriza amategeko y’Imana n’iyo yagerageza ate, impamvu ibitera wayisoma mu nyandiko yitwa (Abantu bose ni babi), ndetse na pawulo ubwe arivugira ati “Ngerageza gukora ibyiza ariko bikananira nkisanga nkora ibibi.“(Abaroma 7:15-21).
Mu byukuri niba kubahiriza amategeko y’Imana yose aribyo bizatujyana mw’ijuru nta muntu n’umwe waryinjiramo, ndetse na Kristo ubwe yaba yarapfiriye ubusa(Abagalatiya 2:21), kuko n’iyo ataza ngo apfe ku musaraba n’ubundi amategeko yari asanzwe ahari, kandi n’ubundi abantu bageragezaga kuyubaha nk’uko abibwira ko bazakizwa na yo bagerageza kuyubaha ubu, ubwo hagati aho Kristo we yaba yaraje kumara iki ko ntacyo byaba byarahinduyeho?, yaba yarapfiriye ubusa, ndetse yaraje kwangiza umwanya we(Abagalatiya 2:21), Keretse niba aryoherwa n’imibabaro yamutewe muri icyo gihe, kuko n’iyo areka kuza, nubundi amategeko yari asanzwe yubahirizwa, gusa bikabananira nk’uko n’abiki gihe bibananira bose hamwe nta n’umwe uvuyemo(Abaroma 3:23; Abaroma 3:10-18), bivuzeko abantu bose bazarimbuka niba koko dukizwa no kubaha amategeko, kuko bigaragara ko nta n’umwe uyubaha, kandi ingororano z’icyaha akaba ari urupfu rw’iteka.
Ariko agakiza k’Imana ikagaragariza muri Kristo, ubwo twari abanyabyaha tutabasha kwikiza ubwacu, yatanze umwana wayo w’ikinege, kugirango umwizera wese atarimbuka ahubwo ahabwe ubugingo buhoraho(Abaroma 3:24-26), Niba ushaka kwakira Imbabazi z’iteka zituruka ku mana, akira igitambo cy’amaraso ya Yesu yamenwe ku musaraba ku bwawe, mu kwizera gusa, uraba ukijijwe by’iteka ryose n’umukiza Kristo, bidaturutse mu kubaha amategeko(kuko n’ubundi ntubishoboye) ahubwo biturutse mu Kwizera ko Kristo yapfuye ngo ukurweho ibyaha byose wakoze burundu(Abefeso 2:8-9; Abagalatiya 2:16)
Dore icyo Kristo Yazize nk’uko umuhanuzi yesaha yari yarabihanuye mu myaka isaga 800 ataraza mw’isi……..
Yesaya 53:2-12
2Kuko yakuriye imbere ye nk’ikigejigeji, nk’igishyitsi cyumburira mu butaka bwumye, ntiyari afite ishusho nziza cyangwa igikundiro, kandi ubwo twamubonaga ntiyari afite ubwiza bwatuma tumwifuza. 3Yarasuzugurwaga akangwa n’abantu, yari umunyamibabaro wamenyereye intimba, yasuzugurwaga nk’umuntu abandi bima amaso natwe ntitumwubahe.
4 Ni ukuri intimba zacu ni zo yishyizeho, imibabaro yacu ni yo yikoreye, ariko twebweho twamutekereje nk’uwakubiswe n’Imana agacumitwa na yo, agahetamishwa n’imibabaro. 5 Nyamara ibicumuro byacu ni byo yacumitiwe, yashenjaguriwe gukiranirwa kwacu, igihano kiduhesha amahoro cyari kuri we, kandi imibyimba ye ni yo adukirisha. 6 Twese twayobye nk’intama zizimiye, twese twabaye intatane, Uwiteka amushyiraho gukiranirwa kwacu twese.
7 Yararenganye ariko yicisha bugufi, ntiyabumbura akanwa ke amera nk’umwana w’intama bajyana kubaga, cyangwa nk’uko intama icecekera imbere y’abayikemura, ni ko atabumbuye akanwa ke. 8Guhemurwa no gucirwa ho iteka ni byo byamukujeho. Mu b’igihe cye ni nde witayeho ko yakuwe mu isi y’abazima, akaba yarakubitiwe ibicumuro by’ubwoko bwe? 9 Bategetse ko ahambanwa n’abanyabyaha, yari kumwe n’umutunzi mu rupfu rwe nubwo atagiraga urugomo, kandi ntagire uburyarya mu kanwa ke.
10Ariko Uwiteka yashimye kumushenjagura, yaramubabaje. Ubwo ubugingo bwe buzitamba ho igitambo cyo gukuraho ibyaha, azabona urubyaro, azarama, ibyo Uwiteka ashaka bizasohozwa neza n’ukuboko kwe. 11Azabona ibituruka mu bise by’ubugingo bwe bimwishimishe, bimuhaze. Umugaragu wanjye ukiranuka azatuma benshi baheshwa gukiranuka no kumenya, kandi azÄ«shyiraho gukiranirwa kwabo. 12 Ni cyo gituma nzamugabanya umugabane n’abakomeye, azagabana iminyago n’abanyamaboko, kuko yasutse ubugingo bwe akageza ku gupfa akabaranwa n’abagome, ariko ubwe yishyizeho ibyaha bya benshi kandi asabira abagome.
Wanasoma n’izi nyandiko:


text:
Hari mu ijoro ryo ku wa Gatandatu tariki 27 Mutarama 2018, ubwo imvura idasanzwe ivanze n’umuyaga yasenye inzu 50 inangiza imyaka y’abaturage yari mu mirima. Iyi mvura yaguye kuva saa kumi igeza hafi mu rukerera aho yangije inzu z’abaturage bo mu mirenge ya Cyuve, Gashaki na Remera yo mu Karere ka Musanze harimo n’aho ababikira bo mu muryango wa Foyer de Charité basengeraga.
Inzu bimaze kumenyekana ko zasenyutse ni 46 zo mu tugari dutandukanye tw’Umurenge wa Gashaki n’eshanu zo mu Murenge wa Cyuve, na Chapelle y’ababikira ba ‘Foyer de Charité’ bakorera mu Murenge wa Remera. Abaturage bo mu bice byabereyemo iki kiza bahuriza ku kuvuga ko habanje kugwa imvura nyinshi cyane ivanze n’urubura kandi ngo itandukanye n’isanzwe igwa mu nsisiro zabo bityo bisanga inzu zabo ziri gusakambuka ari ko izindi zigwa hasi. Bamwe mu baturage bahuye n’iki cyiza bavuga ko ubu kubaho bigiye kubagora kuko usibye inazu zabo zagurutse n’ibyari birimo byangiritse kandi n’imyaka yari ikiri mu mirima na yo yangiritse bikabije.
Nsekanabo Anaclet yagize ati “Ubu turahangayitse cyane; ntituzi aho turi bukure amafaranga yo kongera kubaka no gusakara inzu zacu kuko bamwe nta n’icyo kurya dufite kuko ibyo twacungiragaho byaguweho n’inzu.” Uwamahoro Xaverine na we yagize ati “ Njye ikimpangayikishije cyane ni ukubona aho kuba kuko njye n’abana banjye turakennye kandi nta n’umugabo mfite ngo wenda yaturwanaho, turasaba leta ko yatugoboka.”
Umuyobozi w’Akarere ka Musanze wungirije ushinzwe imibereho myiza y’abaturage, Uwamariya Marie Claire, avuga ko bihutiye kubarura imiryango yasizwe iheruheru n’iyi mvura kugira ngo babategurire ubufasha ariko agasaba abari muri iyi miryango bifashije ko bagerageza bakiyubakira badategereje ubufasha. Ati “Ubu tuvugana natwe nk’ubuyobozi tugiye tubarura imiryango yose yagizweho ingaruka n’iki kiza ubundi tubashakire ubufasha bwo kubaho ndetse abatishoboye bo bazanubakirwa, naho abishoboye bo tuzababa hafi ariko bagerageze kuba bakwiyubakira.”
Akomeza kandi asaba abaturage kurushaho kujya bakomeza ibisenge by’amazu yabo birinda ko ibiza nk’ibi byayangiza ku buryo bworoshye. Abaturage bo mu bice bitandukanye by’Akarere ka Musanze byibasiwe n’umuyaga babyukiye mu muganda wo gusanira abafite inzu zasenyutse.


text:
Mu rwego rwo kwitegura igihembwe cy’ihinga cya A, itariki ya 13 Kanama 2016 ni yo Akarere ka Karongi kari kihaye ngo amatsinda ya "Twigire Muhinzi" avuguruye abe yamaze gukorwa, nyuma y’uko byagaragaye ko ayariho yari yiganjemo abahinzi ba baringa, bikica igenamigambi mu buhinzi.
Ni igikorwa abashinzwe iterambere mu tugari bagombaga gufatanya n’abajyanama b’ubuhinzi mu midugudu. Ku matsinda ibihumbi 2 na 992 ateganyijwe, ubu hamaze gukorwa 1895, bikaba biri ku kigereranyo cya 63%, ibintu Umuyobozi w’Akarere Wungirie ushinzwe Ubukugu, Bagwire Esperance, afata nko kutita ku nshingano.
Agira ati ”Ikigereranyo kiri hasi ugereranyije n’igihe cyari cyatanzwe, si uko izo mbaraga zabuze, ahubwo ni uko ababikora batabigira ibyabo.”
Ku ruhande rw’abashinzwe iterambere mu tugari, bo bavuga ko bahuye n’imbogamizi zitandukanye.
Mbabazi Jimmy, ushinzwe iterambere mu Kagari ka Nyarugenge, Umurenge wa Rubengera, ati ”Ibyo twagombaga gukora twagombaga kugendera ku buso, kandi abaturage usanga batazi ubuso bw’ubutaka bwo guhinga bafite, bikadusaba gupima buri murima.”
Muzindutsi Jean, ushinzwe iterambere mu Kagari ka Ruragwe, we ati “Kuzenguruka iyo mirima rero ukorana n’umujyanama w’ubuhinzi udahembwa ntiwamubona buri munsi cyangwa n’ibyo akoze akabyica kubera ko nta gihembo ategereje.”
Mu nama yahuje Ubuyobozi bw’Akarere ka Karongi, abashinzwe iterambere mu tugari n’abashinzwe ubuhinzi mu mirenge ku wa 26 Kanama 2016, hafashwe umwanzuro ko hifashishwa urubyiruko ruvuye ku rugerero rukagira icyo rugenerwa kugira ngo mu gihe cy’iminsi ine iki gikorwa kibe cyarangiye.
Uretse iri dindira, hari hamwe na hamwe aya matsinda yongeye kugaragaramo amakosa, nk’aho babazaga umuturage ubuso bw’ubutaka bwo guhinga afite, ibyo ababwiye bagahita babishyira ku ifishi batabanje kugenzura ko ari byo, aba na bo bakaba basabwa kongera gusubiramo.


text:
Nge nunva ikiza aruko yashaka nyina wumwana bagaha umwana uburere bonbi nibyo byiza umwana agakura yishimye arikumwe nababyeyi bonbi. Murakoze
Kitoko nange ndamushyigikiye kuko usanga abenshi batajya bemera abana babyaye muri ubwo buryo arko kitoko we narere umwana.
Gitoko Numugabo Kuko Usanga Aba Star Benshibihakana Abana
KITOKO AFITE INZU
KITOKO AFITE INZU
Kuba ari mwiza ntibivuga ko ari uwe!!!!!abandi bahanzi ibyabo biba urufaya mu binyamakuru ubwo si uwe!!! Ni abafite abagore basambanye bucya twabimenye none we ntavuga uwo babbyaranye ubwo ntamukunda
UKWEZI NAMWE MURANSETSA, NGO UMWANA MWIZA.HHHH NTAMWANA MUBI UBAHO NTANUWO WABONA KERETSE UMWANA UTABONA AMATA,MBESE IWABO BATIHAGIJE MUMIRIRE,CQ BATAMWITAHO KUMWE ABABYEYI BABIHARIRA ABAKOZI,NIBYUBONA UMWANA UKABONA NTA FLECHEUR AFITE,KANDI BURYA FLECHEUR ZUMWANA ZIBA MUNDA MUMUBIRI.
Nyina yitwa milka sebukwe yitwa gakuba Bari bafite pharmacie imusanze
Nuko mwice miss vanessa byose birangire
Nuko mwice miss vanessa byose birangire
nishimira kdi ngashimira ukomutwitaho mutugezaho amakuru avugwa
ibyoturabibashimira cyane
She is beautiful. ..
jye ndamuzi ushaka kumumenya anshake
turabyishimiye, Kubyara ni ishema ntibiteye isoni habe nikimwaro. Ntibikagutere iphunwe nshuti yacu.
Abanyarwanda dukunda inkuru kiki mushaka kumenya nyina? Atweretse umwana mwizacyane félicitations nyinanawe igihe nikigera azagaragara.murakoze ubundi ukomeze umurere neza akomeza gukunda ishuri n icyinyabupfura.
Abanyarwanda dukunda inkuru kiki mushaka kumenya nyina? Atweretse umwana mwizacyane félicitations nyinanawe igihe nikigera azagaragara.murakoze ubundi ukomeze umurere neza akomeza gukunda ishuri n icyinyabupfura.
hey
uwo mwana nyina yitwa Milka l know her
Kubyara ni ishema ntibiteye isoni habe nikimwaro. Ntibikagutere iphunwe nshuti yacu. Turabyishimiye kandi


text:
Gabiro: Barasabwa kuba icyitegererezo no gukunda abo bayobora
Abanyamabanga nshingwabikorwa b’imirenge mu mahugurwa I Gabiro
Kurangwa n’ indangagaciro zibereye umunyarwanda, kuba icyitegererezo no gukunda abayoborwa hagamijwe kugera ku iterambere ryihuse nibyo byasabwe abayobozi batandukanye biganjemo abanyabanga nshingwabikorwa b’imirenge itandukanye yo mu mu gihugu, ubwo hafungurwaga amahugurwa y’ibyumweru 2 ku miyoborere ifite intego, indangagaciro, amahugurwa yatangijwe tariki 24 Ugushyingo, 2013 mu kigo cya gisirikare I Gabiro mu Karere ka Gatsibo.
Uretse abayobora imirenge, aya mahugurwa kandi arahabwa abayobozi bahura n’abaturage cyane cyane mu mirimo yabo ya buri munsi ku rwego rw’uturere, intara n’umujyi wa Kigali, akazatangwa n’impuguke zituruka mu gihugu cya Singapour.
Minisitiri w’ubutegetsi bw’igihugu Musoni James, avuga ko impamvu bahisemo iki gihugu ari uko kirimo gutera imbere cyane nyamara nta mutungo kamere gishingiraho ubukungu uretse imiyoborere myiza no gucunga neza ibihari bityo bikaba aribyo byifuzwa mu Rwanda.
Minisitiri Musoni yakomeje asaba aba bayobozi gukunda abo bayobora, kubabera icyitegererezo no guhanga udushya twatuma iterambere rigamijwe rigerwaho byihuse.
Bamwe mu bahabwa aya mahugurwa bizeza ko biteguye kuhakura ubumenyi buzatuma bafasha abo bayobora kugera ku iterambere ryihuse. Mushumba John uyobora umurenge wa Rwimbogo mu Karere ka Gatsibo, yemeza ko agiye kuzarushaho kwegera abaturage hagamijwe kubageza ku iterambere.
Chahirir umwe mu mpuguke zitanga amasomo, avuga ko umuyobozi atari umwanya ahubwo ari ibikorwa bityo umuntu umubaye agomba gupimirwa ku bikorwa ageza kubo ayobora. Aha agashimangira ko umuyobozi mwiza ari ushobora kubyaza umusaruro ducye afite ariko anahanga ibindi byinshi. Abateraniye muri aya mahugurwa bose hamwe bagera kuri 517.


text:
Imyanzuro irebana no kubahiriza uburenganzira bwa muntu yagenze neza–MINIJUST
Minisiteri y’Ubutabera iratangaza ko mu gihe cy’umwaka umwe imyanzuro 50 ijyanye n’iyubahirizwa ry’uburenganzira bwa muntu u Rwanda rwatoreye i Geneve mu Busuwisi izaba imaze kubahirizwa ku kigero cya 90%.
Iyi myanzuro 50 u Rwanda rwiyemeje kuyishyira mu bikorwa kuva mu 2015, kimwe n’ibindi bihugu bigize isi mu 2020 hagomba kugaragazwa raporo y’uburyo iyi myanzuro yubahirijwe. Ubwo hagaragazwaga aho u Rwanda rugeze ruyubahiriza, Andrew Kananga n’impuguke mu by’amategeko yemeza ko hagikenewe izindi mbaraga kugirango ibintu birusheho kugenda neza. Ati, ‘‘Hari byinshi bimaze kugerwaho kandi byiza ariko hari na byinshi bisigaye twibaza yuko urugendo rukiri rurerure nk’urugero muri ariya mabwiriza mwabonye bavuze ikintu kijyanye no gushyiraho itegeko rigenga iby’ubufasha mu by’amategeko mu Rwanda iryo tegeko kugeza ubungubu ntago rirajyaho. Tuvuze ibijyanye no kuvugurura amategeko hari amategeko agenga ama ONG, itangazamakuru bemeye ko bazavugurura ibyo byose nukuri hari icyakozwe biri mu murongo nkuko twabibonye.”
Ashimangira kandi ko ibitangazwa na Minisiteri y’ubutabera byo kuba mu 2020 iyi myanzuro yose izaba yubahirijwe ku kigero cy’100 bishoboka ashingiye ku bushake abona buhari.
Minisitiri w’Ubutabera Johnston Busingye avuga ko aho u Rwanda rugeze rushyira mu bikorwa iyi myanzuro hatanga icyizere ko igihe kihawe kizagera ibyemejwe bimaze kugerwaho. Yagize ati, ‘‘Icyo ntekereza igihe tuzaba dufite raporo igaragaza aho tugeze ngirango ni nko mu gihe cy’umwaka umwe kuva ubungubu dushigaje igihe cy’umwaka. ndatekereza ko hafi ya 80%, urebye uko gahunda zimeze zo kugenda tuzishyira mu bikorwa ndatekereza ko tuzaba twabigezeho hafi ya byose kuko ubu dufite 8% twongeyeho hejuru ya 80% urumva ko mu gihe cy’umwaka umwe turabara ko twaba turi hafi 88% iyo myanzuro isigaye wenda nka 12% mu mwaka wundi nayo twayikora.”
Iyi myanzuro yafatiwe i Geneve mu Busuwisi mu 2015 ni ibitekerezo bituruka mu bihugu byose bigize isi, hagamijwe kurengera uburenganzira bwa muntu, igihugu kigahitamo imyanzuro kizubahiriza, muri 50 u Rwanda rwatoye 8% imaze kubahirizwa ku kigero cy’ 100% mu gihe 42% imaze kubahirizwa ku kigero cya 80 % na 90%.


text:
Mupenzi-“Mumbabarire Boss! Ni ibyishimo ntewe no kubona umwana musa!”
Papa-“Ariko hari ikintu nshaka kumenya, nako reka nze gato, reka nze n’utari unzi aramenya uyu munsi”
Mama Shema-“Ahaaa! Reka njyewe mbe nigendeye da!”
Mama-“Oya wintererana Mama Shema! Ndakwinginze guma aha dore nta wundi muturanyi unshira akari urutega”
Papa yahise ahereza vuba uruhinja Mama, Mupenzi atangira gutitira asa nushaka guhunga,
Mupenzi-“Boss! Wirakara rwose pe! Ahubwo se nta gacupa ugura ngo twishimire uyu mwana wawe w’umuhererezi, nizereko utazasubirayo kuko hari amahwa, batatu kuri ikigihe baba bahagije”
Papa-“Cyo re! Ariko sha ako gasuzuguro uyu munsi wihaye…nako reka nze gato, iyo ntarabanywera simbona aho nkubita”
Njyewe-“Papa! Kuki udashaka murumuna wacu?”
Papa-“Ceceka sha wowe uracyari muto ntabwo uzi aho biva naho, Suza! Uyu mwana ntabwo ari uwanjye mbisubiremo, ahubwo urambwira neza Se, cyangwa nkwereke aho mbera mubi”
Mama-“Wanyivuganye se ugasigarana na Mama Shema ko ariwe…”
Mama Shema-“Cyo re! Ibyo se kandi bije bite?”
Mama-“Ntabwo ari wowe watumye menya ibyanyu umunsi wumva imodoka y’umugabo wanjye ije ukabura aho uhungira? Dore mbese, Ko umureba cyane se?”
Mama Shema-“Ahaaa! Nyabuneka cisha macye, icyatumye nshaka aho nihisha nuko nagize ubwoba ko umugabo wawe yabwira uwiwanjye, yambujije kuza aha”
Mama-“Ubwo se yakuburije iki? Ariko abantu binaha kuki banyanga?”
Papa-“Nyine se wakabimenye? Inaha ninde utazi imico yawe? Warangiza ukaza wetetana umwana ngo…”
Mama Shema-“Mworoherane nyabuna, Mate! Uyu mwana yavutse mureba, rwose nabonye uyu mwana musa, ni uwawe rwose, cisha macye umwakire mu maboko yawe dore ni igice kimwe cy’ubuzima bwawe”
Mama-“Mumbwirire wo kabyara we dore njyewe yanze kunyumva kuva cyera, ariko Mana yanjye weee”
Njyewe-“Papa! Ntabwo ushaka murumuna wacu?”
Linda-“Ntabwo nzongera guheka igipupe nzajya muheka”
Papa yaratwitegereje cyane hashize akanya aricara na Mupenzi aricara batangira kuganira gusa Papa we ntiyavugaga.
Amasaha akuze Mupenzi na Mama Shema baratashye, Papa ahita ajya mu cyumba arakinga Mama wari ufite intege nke aryama mu ntebe, natwe uwo munsi niho twaraye.
Mu gitongo ,
Mama-“Ubu se ko Alice namwirukanye ninde uranyitaho?”
Njyewe-“Mama! Wamugaruye ko yari umwana mwiza, ukuntu yatwitagaho nawe ntaba akwitayeho?”
Mama-“Mpereza iyo telephone”
Nahereje Mama Telephone areba nimwero za Alice akanda yes, isonnye nka kabiri ahita yitaba,
Mama-“Alloo!”
Alice-“Ndakumva Mama Gabby!”
Mama-“Umva uko yitaba, akakanya utangiye kunyubahuka unyitaba ngo Mama Gabby?”
Alice-“Nonese nari kukwitaba gute ko mwanyirukanye mutakiri Mabuja?”
Mama-“Hmm! Nta nubwo wifuza kongera kunkorera?”
Alice-“Mama Gabby! Rwose ntabwo byakunda”
Mama-“Ndakongeza umushahara ngwino rwose dore nabyaye kandi nta wundi muntu wo kunyitaho”
Alice-“Nimwonkwe rwose gusa kugaruka byo ntibishoboka kuko nahise mbona akazi ko gukora isuku kuri bank ya hano iwacu i Nyamagabe kandi kampemba neza”
Mama-“Koko ntabwo wagaruka nkakongera bitanu ku bihumbi icumi nahuhembaga sha?”
Alice-“Oya, ubu mpembwa mirongo itatu kandi ari ugukora isuku gusa nkitahira, ubwo urumva ntakavaho”
Mama-“Ali! Ndaguha makumyabiri na bitanu, ntubizi ko iyo uri hano urya ukaryama Papa Gabby akakuzanira n’imyenda?”
Alice-“Humura rwose nanjye ubu ndi gutaha mu rugo iwacu, ntacyo mbuze kandi mwarakoze cyane nzaza kubasura”
Mama-“Ahaaaa!”
Mama yakupye telephone maze dukomeza kumwitegereza, hashize akanya mba ndavuze,
Njyewe-“Mama ihangane nimva ku ishuri ndagufasha”
Mama-“Ubwo se urumva mwagenda mukansiga hano njyenyine? Ntaho mujya muraguma aha ndajya mbereka ibyo mukora, cyangwa niba mushaka ko mfa mugende”
Linda-“Oya Mama! Turajya kwiga…”
Mama-“Cecekaa! Ubundi wowe ko uri ingwizamurongo uba ujya hehe ko wasibiye? Uzasubirayo undi mwaka”
Linda-“Oya Mama…”
Ako kanya Papa yahise asohoka ajya kwitegura amaze kwambara adusanga muri salon,
Papa-“Ese intebe zanjye zabaye igitanda kuva ryari?”
Mama-“Papa Gabby! Nabuze imbaraga zinjyana mu cyumba cyanjye ndara aha n’abana banjye”
Papa-“Hmm! Abana bawe, ubundi secko batajya kwiga?”
Njyewe-“Mama yatubujije”
Papa-“Ngo yababujije?”
Mama-“Nababujije nyine, ubwo se urabona nasigara aha meze ntya ntawe mfite wo kunyitaho koko? Dore n’Alice yanze kugaruka…”
Papa-“None ho se nibwo ubonye ko yari afite akamaro ra? Gabby mugahuruke vuba mwambare mujye kwiga”
Mama-“Ubu koko nsigaye aha njyenyine ntabasha no kwiyegura?”
Papa yadutegetse kwambara tukajya ku ishuri, ibyo ari byo byose ntabwo yabikoreye gukunda ishuri ahubwo yabikoreye gushaka guhima Mama, twamusize aho wenyine Mupenzi yatsa imodoka dufata umuhanda, nk’ibisanzwe tugera ku ishuri twakerewe,
Papa-“Ngaho muvemo turi kwihuta nsubiye i Kigali”
Twese-“Urakoze Papa!”
Twavuye mu modoka tugitera intambwe,
Papa-“Gabby! Garuka nkubwire!”
Nasubiye inyuma ku modoka, mpageze Papa ahita ambwira,
Papa-“Gabby! Uzajye undebera abantu baza mu rugo kenshi, cyane cyane abagabo, ninza uzabambwire nzaguhemba icyo ushaka”
Mupenzi-“Eeeh! Agomba kubacunga byo, nanjye rwose nzagucungira”
Papa-“Umva uyu nawe? Uzanshungira gute se kandi twirirwana? Atsa imodoka tugende vuba”
Ako kanya bahise bafata umuhanda, nanjye nkomeza njya mu ishuri, ninjiye abandi bana batangira kunseka kuko nari nacyerewe, mwarimu amaze kunyuzaho akanyafu ndicara mpanga amaso ku kibaho ntazi iyo biva niyo bijya.
Amasaha yo gutaha yarageze dufata inzira turataha, twageze mu rugo dusanga aho twasize Mama ariho akiri, ari gutaka inzara n’inyota, Linda atangira kurira nanjye niruka mushakira amazi yo kunywa.
Namaze kuyamuha njya mu gikoninitegereza amasafuriya, Imbabura n’ibindi mbura aho mpera, ntabwo nari nagateka byibura n’amazi yo koga.
Namaze hafi nk’isaha ngerageza gucana imbabura, intoki zari zahiye, Imbabura imaze gufata nterekaho isafuriya nshyiramo n’umuceri nicara aho.
Umuceri warahiye nshyushya n’ibyari byaraye nshyira Mama na Linda, dutangira kurya tutitaye ku buryohe dusoje,
Mama-“Ahwiiii! Urakoze Gabby! Uraturamiye ntako utagize rwose”
Njyewe-“None Mama! Ko nshimye turiye, ejo bizagenda gute?”
Mama-“Humura wenda nzaba natoye agatege, ariko mubona ukuntu So anyanga, reba ukuntu ari kuntererana, ariko buretse…”
Njyewe-“Ariko ubundi Mama, niki gituma muhora mutongana buri gihe kandi ntacyo tubuze?”
Mama-“Uzaba ubimenya uracyari muto”
Njyewe-“Oya Mama! Umuntu utetse tukaba turiye ndi muto?”
Mama-“Ibyanjye na So yewe uzaba ubimenya wa mwana we, ahubwo nsindagiza njye kuryama”
Mama yarahagurutse, bigoranye agera mu cyumba araryama, iminsi yakurikiyeho iby’ishuri byagiye ku ruhande mu mbaraga nke zanjye na Linda twita kuri Mama utarashakaga gushaka undi mukozi.
Nyuma y’ibyumweru bibiri Papa yaragarutse, yari yasanze Mama yaramaze gutora agatege, ubuzima bwo guhora batongana burakomeza.
Uminsi yakomeje kwicuma, mu ishuri njye na Linda biratunanira dusibira kabiri, mushiki wanjye muto nawe akomeza gukura, amahane akomeje kwiyongera biba ngombwa ko Papa na Mama batandukana.
Papa yasigiye aho twabaga Mama, njye na Linda adutwara kuba I Kigali, aba ariho dukomereza ubuzima,
Umunsi tugerayo Papa yatwicaje muri salon, azana ya nzoga yakundaga,
Papa-“Gabby! Mwicare rero tujye inama, murabona ko mumaze gukura, Linda yujuje imyaka cumi n’ibiri, wowe ufite cumi n’itanu, mukwiye rero gukura mu mutwe, mukajya mwibwiriza icyo gukora mu gihe ntari nazana undi mukozi, muranyumve neza?”
Twese-“Yego!’
Papa-“Hano ni i Kigali mugomba gushirika ubute mukagendana n’ibigezweho, amafaranga arahari, icyo muzashaka cyose muzakibona, ibyo kwiga muzige cyangwa murorere nababwiye ko mutazabeshwaho no kwiga, ngaho muzane uturahuri twishimire ko dutandukanye na nyoko”
Linda-“Ariko Papa! Njyewe ntabwo nishimiye ko dutandukana na Mama”
Papa-“Umva mbese? Ceceka aho se nyine, ubundi se igihe mwabaniye yigeze akurera? Ntusaziye muwa gatatu? Umukobwa w’inkumi utazi no guhanagura ku meza wambwira gute ukuntu yabanaga na nyine? Zana akarahuri ngusukiremo winywere ashobora kuba ariyo mpano yawe”
Twaratuje tuzana ibirahuri adusukira inzoga dutangira kunywa kugeza igihe dutangiye gusinda, tudandabirana tujya kuryama.
Mu gitondo Papa yatujyanye kudutangiza ku kindi kigo, twarahageze baraduseka kuko igihagararo cyacu cyari gihabanye nimyaka twigagamo.
Iminsi yakomeje kuvaho umwe, umunsi umwe dutashye dusanga mu rugo Papa yazanye umusore wandutagaho gacye,
Papa-“Gabby! Uyu musore ni umukozi nabazaniye, namutoraguye ku muhanda, harya wambwiye ko witwa nde sha?”
We-“Nitwa Kazungu!”
Papa-“Uri Kazungu koko, ugomba gukurikiza amabwiriza ngiye kuguha”
Kazungu-“Yego Boss! Karame kabiri amatwi nayabanguye”
Papa-“Nta mwana wanjye nshaka mu gikoni, ntawe nshaka kubona amesa imyenda yewe nta nuwo nshaka kubona akoropa, akazi kose kose kabaho, uzajye ugakora, urumva neza”
Kazungu-“Ndakumva ni ukuri kose ahubwo no kuboza nzajya mboza ngere no munda hose”
Papa yahise amukubita urushyi mu mutwe,
Papa-“Ceceka aho se nyine, uboza uboza se bayobewe kwiyoza, ese ko uri kureba Linda wanjye cyane?”
Kazungu-“Oya oya narebaga hejuru rwose namurengeje amaso”
Papa-“Uzibeshye mbone unamukozeho imitwe y’intoki nza…”
Twatangiye kubana na Kazungu, akajya adutekera akadufurira twe twava ku ishuri tukareba film cyangwa tugakina game, umunsi umwe twicaye muri salon njye na Linda yarahadusanze,
Linda-“Uje kumara iki hano muri salon Kazu? Papa ntiyakubwiye ngo ntukazajye uza aho turi?”
Kazungu-“Erega buriya nanjye ndi umuntu, mujye mumfata nk’umwana nkamwe, nari nje kurunguruka kuri film gato ngasubira hanze, n’irungu ryari rinyishe kabisa ahubwo reka nicare”
Linda-“Kazu! Sohoka niba udashaka ko nkurega”
Kazungu-“Ahaaa! Reka ngende ndabizi inshyi nakubitwa zangana izasagutse yesu, ariko rero mba ndebyeho da”
Akivuga gutyo ako kanya umuriro wahise agenda,
Linda-“Puuu! Utera n’umwaku dore umuriro uhise ugenda”
Njyewe-“Wa mugani Kazungu atera umwaku, tukimusohora umuriro uba uragiye? Ariko ubundi iwanyu ni hehe?”
Kazungu-“Iwacu ntabwo dutera umwaku gusa navukanye umwaku wo kuvuka”
Njyewe-“Ngo wagize umwaku wo kuvuka?”
Kazungu-“Kabisa! Njyewe buriya ndamutse mbonye Mama wambyaye cyangwa Papa? Nabajwigiriza ndagaca ikote”
Linda-“Ayiwee! Ugakubita Papa wawe cyangwa Mama wawe?”
Njyewe-“Mbega umwana w’umugome? Ubwo se watinyuka ukabikora? Turaza kubwira Papa ko wabivuze”
Kazungu-“Nimushaka mubimubwire ndisobanura, reka nanigendere mbasige aha, wa mugani aminwa idasangira ntihuza imisango”
Kazungu akigenda umuriro wahise ugaruka dukomeza kwirebera Film kugeza mu masaha yo kuryama, tumaze kurya ako kanya Papa aba avugije ihoni, Kazungu yiruka ajya gukingura.
Twabaye turetse kujya kuryama ngo tubanze tumusuhuze, yinjirana umushyitsi wuwo munsi, bari bavuye mu kabari ubona ko basinze, tumaze kubasuhuza ahita amubwira,
Papa-“Ni kalibu igikobwa! Dore aba ni abana banjye beza cyane rwose pe!”
We-“Oooh! Sha byose ni beza! Ufite umusore mwiza ahubwo…”
Papa-“Hhhhh! Ni mwiza nka Se! Kazu! Kazungu!”
Kazungu-“Karame Boss!”
Kadogo yahise aza yiruka no muri salon,
Papa-“Ariko wagiye ugenda buhoro? Nta feri ugira? Amafaranga ya mbere nzaguhemba uzaguremo feri”
Kazungu yakomeje kureba umushyitsi wa Papa cyane, yakanguwe n’urushyi rwo mu mutwe,
Kazungu-“Yego Boss! Nzagura feri na feriyamu rwose”
Papa-“Ntureba uyu mushyitsi, Ndashaka ko ushyushya amazi ukaza ukamwoza ibirenge buhoro buhoro andyamyeho, urabyumva”
Kazungu yakomeje kwitegereza uwo mugore wari uzanjye na Papa yongera kugarurwa n’urushyi, yiruka ajya mu gikari……………………………………………………….
- Ngaho re? Uku gutandukana kw’ababyeyi ba Gabby kuzatuma bakura bate?
- Uyu mushyitsi Kazungu yitegereza cyane se?
Ntuzacikwe na Episode ya 6 ejo mu gitondo


text:
Rubavu yiyongereye ku tundi turere dufite internet ya 4G
Kuva kuwa 8 Nzeli 2015, Akarere ka Rubavu kiyongereye ku bindi bice by’u Rwanda umuntu yabashaga kuba yabonamo internet yihuta ya 4G.
Abatuye mu Karere ka Rubavu bishimiye umuyoboro wa internet bagejejweho na Olleh Rwanda Networks bemeza ko uzabafasha guhindura byinshi mu buzima bwabo nubwo hari abakigaragaza ubumenyi bucye mu kubyaza umusaruro iyi internet.
Umuyobozi w’Akarere ka Rubavu ushinzwe iterambere ry’ubukungu, Murenzi Janvier, yavuze ko bishimiye iyi internet ya 4G LTE, ati “Igisigaye ni ukumvisha abaturage akamaro ka internet n’uburyo bwo kuyibyaza umusaruro.’’
Yagize ati “Hari byinshi abaturage bagiye kunguka ari mu bucuruzi n’indi mirimo inyuranye bakoraga ku rubyiruko ho ni umwihariko kuko hari inzitizi zigiye kuvaho.’’
Yakomeje avuga ko urubyiruko ruzabasha kugira byinshi rwigezaho rutiriwe ruva i Rubavu kandi ko ruzabasha kwihangira imirimo kuko ngo usanga imyinshi ikenera ikoranabuhanga.
Yanavuze ko bizanafasha abaturage bo muri Repubulika Iharanira Demokarasi ya Congo bazajya bambuka bajya kuyikoresha bityo bizamure ubucuruzi bw’i Rubavu kuko umubare w’abaguzi uzaba wiyongereye.
Umunyamabanga uhoraho muri Minisiteri y’Urubyiruko n’Ikoranabuhanga mu isakazabumenyi, Rosemary Mbabazi, yavuze ko intego y’igihugu ku bijyanye n’ikoranabuhanga bigaragara ko zizagerwaho mu gihe gikwiye.
Ati “Twihaye intego ko mu 2017 abaturage bagera kuri 95% bazaba bakoresha internet […] ibi rero biragaragaza ko icyerekezo twihaye tuzakigeraho ni dukomeza gushyira hamwe.’’
Yongeyeho ko icyo bagiye kurushaho gushyiramo ingufu ari ugusobanurira abaturage bakumva birambuye akamaro k’ikoranabuhanga n’uburyo bwo kuribyaza umusaruro.
Umuyobozi wa Olleh Rwanda Networks, Patric Yoon, yavuze ko impamvu yo gufungura icyicaro i Rubavu ari ukugira ngo abaturage barusheho gusobanukirwa na internet ya 4G banabone n’ibikoresho byifashishwa kugira ngo umuntu abashe kuyikoresha.
Yongeyeho ko henshi bamaze kugera hari byinshi bigenda bikemuka ndetse ko n’abaturage bagaragaza inyota yo kuyibyaza umusaruro ufatika.
Kuva umurongo wa Internet wa 4G LTE utangijwe mu Rwanda mu Gushyingo 2014, umaze kugera mu mijyi itanu irimo Kigali, Musanze, Rubavu, Rusizi na Huye ndetse ko intego ari ukuyigeza hose mu gihugu.


text:
Peter Okoye, umwe mu baririmbyi bahoze bagize itsinda P Square rikaza gushwana aritegura urugendo rw’akazi azakorera mu Rwanda muri Mata 2018.
- Aheruka mu Rwanda mu 2012...icyo gihe yaririmbaga muri P Square
Peter Okoye usigaye wiyita Mr P nyuma yo kwiyomora kuri P Square amaze iminsi mu rugendo rw’ibitaramo ari gukorera hirya no hino haba muri Afurika ndetse no muri Leta Zunze Ubumwe za Amerika. Ubu, aritegura gutaramana n’abakunzi be mu Rwanda gusa abamutumiye ntibaramenyekana.
Nyuma y’igitaramo Peter Okoye[Mr P] yakoreye mu Mujyi wa Monrovia muri Liberia, yanditse kuri Instagram ashimira abafana be muri iki gihugu ndetse avuga ko hari ibindi bitaramo agiye guhita akomeza birimo n’ikizabera mu Rwanda ku itariki ya 29 Mata 2018.
Yagize ati “Mwakoze cyane Monrovia, Liberia ku bw’urukundo no kunshyigikira…Ubu ngiye guhita nkomereza muri Utah kuwa 30 Werurwe, i Washington DC kuwa 31 Werurwe , mu Mujyi wa Lagos ni ku itariki ya 2 Mata, muri Abu Dhabi ni kuwa 6 Mata, mu Rwanda kuwa 29 Mata.”
Mr P yavuze ko ibi bitaramo biri mu byo yise ‘All Eyes on P Tour’. Namara gutaramira mu Rwanda, umunsi ukurikiyeho ku itariki ya 30 Mata 2018 azahita ajya mu Bubiligi gutangira ibindi bitaramo bizabera ku Mugabane w’u Burayi mu mpera za Mata no muri Gicurasi 2018.
Muri iki gihe Mr P afite indirimbo yise “Look Into My Eyes”, amaze iminsi ayikorera amashusho ndetse azayashyira hanze ku itariki ya 20 Werurwe 2018.
Peter Okoye aheruka mu Rwanda mu mwaka wa 2012, icyo gihe yari P Square yari yatumiwe mu gitaramo cyo kwizihiza imyaka 25 Umuryango FPR Inkotanyi wari umaze ushinzwe.
- Aheruka mu Rwanda mu 2012...icyo gihe yaririmbaga muri P Square


text:
Iryo shuri ry’ubuzima rya Ruli (Higher Institute of Health: Sainte Rose de Lima), riherereye mu Karere ka Gakenke ryatanze izo mpamyabumenyi ku itariki ya 06 Nyakanga 2017.
Mbere yo kuhabwa izo mpamyabumenyi abo baforomo babanje kurahirira imbere y’Imana n’abantu ko bazuzuza uko bisabwa inshingano zabo zo kwita ku barwayi.
Uwajeneza Pauline, umuyobozi w’ishuri ry’ubuzima rya Ruli yabwiye abo banyeshuri barangije ko kwiga bitarangiriye aho ahubwo ko bagomba gukomeza kwiyungura ubumenyi.
Yanabibukije ko mu kazi kabo k’ubuforomo bagomba kwitanga bakajya bakira neza abarwayi babahumuriza aho kubahutaza.
Abo baforomo bahawe impamyabumenyi bahamya ko bazishimiye ariko ngo byari kuba byiza iyo baba bahawe iz’icyiciro cya kabiri cya Kaminuza kuko arizo zari kuzabafasha guhangana n’abandi ku isoko ry’umurimo.
Niyigena Anselme, umwe muri abo baforomo avuga ko nyuma yo kurangiza ayo masomo agiye gushaka ahandi yiga icyiciro cya kabiri cya kaminuza.
Barabivuga mu gihe bo bahawe impamyabumenyi z’icyiciro cya mbere cya Kaminuza (A1). Bifuza ko no kuri iryo shuri hashyirwa icyiciro cya kabiri cya kaminuza.
Umuyobozi ushinzwe ireme ry’uburezi mu nama nkuru y’uburezi (HEC), Dr Baguma Abdallah yavuze ko hari ibigomba kuzuzwa kugira ngo iryo shuri ryemererwe icyiciro cya kabiri cya kaminuza.
Akomeza avuga ko iryo shuri ry’ubuvuzi rya Ruli niryuzuza ibisabwa bijyanye n’imyigishirize n’ibikoresho bisabwa nta kabuza bazahabwa uburenganzira bwo kwigisha icyo cyiciro.
Iryo shuri ry’ubuzima rya Ruli riherereye mu cyaro. Imihanda ihagera ni ibitaka kandi idakoze neza. Abahiga bavuga ko kandi bakunze kubura amazi meza ndetse na rezo za telefone((Network) ni ikibazo.
Ibyo bibazo byose ariko umuyobozi w’Intara y’Amajyaruguru, Musabyimana Jean Claude yabijeje ko batangiye kubishakira ibisubizo birambye kuko ngo nk’imihanda yo yatangiye gukorwa.
Dukurikire ukanda kuri Like
Ibitekerezo ( 3 )
Murwanda twifuza, ubuzima buzira umuze turabukeneye, nibaze basigasire amagara yacu, nkuko bigaragara ko babishoboye.
IMANA IZABAFASHE
Iyi ni inkuru nziza kuko hagikenewe Abaganga n’Abaforomo benshi.Ariko se mu zi ko mu isi nshya nta muntu uzongera kurwara cyangwa gupfa?
Bisome muli Ibyahishuwe 21:4.Nubwo imana yatinze,mumenye ko yashyizeho UMUNSI W’IMPERUKA dusoma muli Ibyakozwe 17:31.Kuli uwo munsi,imana izarimbura abantu bose batayumvira,ahubwo bakora ibyaha byinshi kubera gukunda ibyisi.Abantu bose bakabya gukunda ibyisi,ntabwo bazaba muli paradizo (1 Yohana 2:15-17).Iyo bapfuye biba birangiye.


text:
Muri iyi minsi ya week end irimo n’iminsi mikuru ya noheli no kwitegura ubunani haba hari ibirori bitandukanye abantu baba baratumiwemo aho baba bakeneye kugenda bambaye neza.
Iyi jipo n’agashati ni imyenda itagoranye ariko nyamara ubona ko uyambaye aba yiyubashye kandi itamusabye ibintu byinshi.
Ushobora kwambariraho urukweto rurerure mo gake ugashaka n’isakoshi nziza bijyanye.
Imyenda yo gusohokana muri week end
Muri iyi minsi ya week end irimo n’iminsi mikuru ya noheli no kwitegura ubunani haba hari ibirori bitandukanye abantu baba baratumiwemo aho baba bakeneye kugenda bambaye neza.
Labels: kwambara


text:
Ni ubushakashatsi bukorwa buri mwaka kuri gahunda zitandukanye zijyanye n’imibereho y’Abanyarwanda hagamijwe kureba uko babayeho, iterambere ryabo n’ibibazo bafite kugira ngo bishakirwe umuti,ubuheruka gukorwa bukaba bwarashyizwe hamwe mu gitabo cyiswe ‘Citizen Report Card/CRC 2016’.
Ubu bushakashatsi bwakozwe muri Nzeri 2016, ariko RGB ikaba imaze iminsi ibusobanurira abayobozi hirya no hino mu turere tw’igihugu bwerekana ko hakwiye gushyirwa ingufu mu kurwanya ubujura no gukumira amakimbirane yo mu kiryango n’ashingiye ku butaka.
Abaturage babajijwe bagaraje ko ubujura buri ku kigereranyo cya 68.3%, amakimbirane yo mu miryango kuri 61%, na ho amakimbirane ashingiye ku butaka akaba ababangamiye ku gipimo cya 55.5%.
RGB ivuga ko abaturage bayigaragarije ibyifuzo by’uko ubuyobozi bwashyira ingufu mu gushaka umuti w’ibyo bibazo uko ari bitatu.
Umuyobozi muri RGB ushinzwe ubushakashatsi, Félicien Usengumukiza, ubwo aheruka mu karere ka Huye kuganira n’abayobozi ku bijyanye n’ubu bushakashatsi yavuze ko basanze ahanini bishingira ku biyobyabwenge, atanga inama ku cyakorwa ngo umudendezo w’abaturage ube nta makemwa.
Usengumukiza ati “Inama twabagira ni ugukomeza gukangurira abantu kumenya uburenganzira bwabo no kumenya kubana neza mu miryango. Ariko nkuko benshi babivuze usanga byose bishamikiye ku biyobyabwenge, kuko iyo ababinywa bamaze kubifata nibwo bishora mu bindi byaha birimo ubujura n’urugomo. Gukumira ibiyobyabwenge no kubikihashya waba umuti urambye kuri ibyo bibazo”.
Bamwe mu baturage bo mu karere ka Huye baganiriye na IGIHE mu cyumweru gishize, na bo bemeza ko ibihungabanya umudendezo wabo ahanini bikomoka ku biyobyabwenge, bityo bagasaba ubuyobozi kongera ingufu mu kubihashya.
Sebakungu ati ”Abantu birirwa ku tubari bicaye banywa ibikwangari, abandi bakanywa urumogi, inzara iyo ibishe nibo bajya kwiba kuko ntacyo bakora, ese ko birirwa bicaye ayo banywera bayakura he? Abo kandi ni bo bataha mu ngo zabo barwana cyangwa bakarwanira mu tubari. Icyo twasaba ni uko ubuyobozi bwaca ubusinzi, na bo bantu birirwa mu tubari bakabiruka bakajya gushaka icyo bakora bakabona ibyo kurya bivuye mu maboko yabo”.
Abayobozi bitabiriye inama yabahuje na RGB mu Karere ka Huye bavuze ko ubushakashatsi bubakanguye, bityo bakaba bagiye gushyira ingufu ahakiri inyuma y’ahandi kugira ngo iterambere ry’abaturage rikomeze nta kiribangamiye.
Ubushakashatsi bwa RGB bwakozwe kuri Serivisi zigera kuri 13, zirimo imibereho myiza y’abaturage, umudendezo n’ibibazo by’ihohotera, iyubahirizwa ry’amahame y’imiyoborere, umutekano n’ibindi.


text:
Buri mwaka, abanyeshuri batanu ba mbere barangije kwiga kudoda no gufuma mu ishuri rya Tubahumurize binjira mu ishyirahamwe rya Tubahumurize rikorera ku cyicaro cya association
Ishyirahamwe rigizwe n’abagore basaga 25. Bose hamwe bafashanya kudoda no gufuma ibyiyoroswa (quilts) n’ibindi, bigacuruzwa n’abakozi ba Association ndetse n’inshuti zo mu mahanga.
Kuba mu ishyirahamwe bitanga akazi kizewe gatuma abagore batishora mu bikorwa byabashyira mu kaga bashakamo amafaranga.
Reba ibicuruzwa bidodwa n’abagore bo muri Association ku rubuga rwacu cyangwa usure iduka ryacu unarebe uko babidoda.


text:
TOP 5 LIVE MUSIC BAND IKOMEJE GUSUSURUTSA ABANYAMUSANZE
Kumugoroba wo kuri iki cyumweru itsinda ry’abasore baririmba mu buryo bwa live ribarizwa muri TOP 5 SAI ryaraye ritaramiye abakunzi ba muzika muri Hotel Hom Inn iherereye mu mujyi wa Musanze.
Iki gitaramo cyari cyitabiriwe cyene cyane n’abayobozi ndetse n’abantu bakuru kikaba cyabasusurukije kuburyo kuva gitangira kurinda gisozwa abacyitabirirye bari bari kubyina bakajya bananyuzamo bakaza kubyinanan cyangwa kuririmbana n’abacuranzi ba live band.
Iki gikorwa cyo gukora ibitaramo binyuranye mu buryo bwa live music kikaba kizakomeza kugenda gikorerwa ahantu hatandukanye nko muri za hotel mu mashuri ndetse n’ahandi hantu hahurira abantu benshi.
Muri iki gihe cy’ibiruhuko abagize iri tsinda bakaba bifuza gusangira ubumenyi n’abifuza kwiga gucuranga yaba nka guitars cyangwa se piano aho rikorera ku kigo cya Musanze Entertainment Center
Dore uko byari byifashe mu mafoto:
Iri tsinda bikaba biteganijwe ko rizongera kugaragara mu gitaramo cyo kumurika album “ KORA NDEBE IRUTA VUGA NUMVE” y’umuhanzi JABA star kizabera mu karere ka Musanze tariki ya 11 ugushyingo 2012.


text:
Abasore n’inkumi 22 baturutse mu turere twa Rwamagana na Kayonza Burazirazuba bw’u Rwanda basoje amasomo bari bamazemo amezi atatu bahugurwa mu ikoranabuhanga yaberaga mu kigo cy’ishuri ryisumbuye rya Lycée du Lac Muhazi riri mu Karere ka Rwamagana mu murenge wa Muhazi. Abasoje aya mahugurwa bavuga ko ubumenyi bungutse bagiye kubishyira mu bikorwa bihangira imirimo nk’urubyiruko rudafite akazi.
Aba barangije babiherewe impapuro zemeza ko ibyo bize babimenye kandi ko bashoboye no kubishyira mu bikorwa.
Bamwe muri aba basore n’inkumi twaganiriye batubwiye ko biteguye gushyira mu bikorwa ibyo bakuye muri ASPEJ kandi bizeye ko bizabafasha kwiteza imbere .
Mukangayisaba Claudine uturuka mu Karere ka Nyarugenge mu mujyi wa Kigali yarangije Kaminuza ariko nawe yaje kwiyungura ubumenyi mu ikoranabuhanga.
Yabwiye Umuseke ko nyuma y’aya masomo agiye guhita yihangira umurimo kuko yari asanzwe ari umushomeri.
Ati: “Nyuma y’aya masomo nkuye aha ngiye kwihangira imirimo nkoresheje ikoranabuhanga banyigishije ndahamya ko bizamfasha kwiteza imbere nikura m’ubushomeri nzasangiza na bagenzi bange ubwenge nkuye hano.”
Umuyobozi w’ishuri rya Lycée du Lac Muhazi(ASPEJ)Murekatete Alphonsine avuga ko aya masomo y’igihe gito kurubyiruko bayategura bagamije gufasha urubyiruko kubona ubumenyi bubafasha kwihangira imirimo.
Uwari uhagarariye ikigega SDF Byandaga Livingstone gikorera mu kigo cya WDA gishinzwe guteza imbere imyuga n’ubumenyi ngiro ari nabo bateye inkunga aya masomo y’igihe gito yibukije uru rubyiruko kwegera ikigega SDF kugira ngo barusheho kwihangira imirimo.
Kambanda Alphonse Perezida wa Njyanama mu murenge wa Muhazi yasabye rubyiruko gukomera k’ubwenge bakuye aha kugira ngo biteze imbera n’igihugu cyabo muri rusange.
Aragira ati: “Abantu benshi bagize akamaro ntabwo ari impapuro nkizi muhawe bagiye berekana ahubwo bagiye berekana ibyo bazi, namwe rero nimugende mwerekane ubumenyi bwanyu maze mwiteze imbere mudasize n’igihugu cyacu.”
Abarangije aya masomo y’igihe gito baragera kuri 25 baturuka mu Ntara y’Uburasirazuba ndetse na bake bo mu mujyi wa Kigali.
Elia BYUKUSENGE
UMUSEKE.RW


text:
Iyo Kayibanda na Gitera bagira gihana Jenoside ntiyari kuba - Dr. Bizimana
Dr. Jean Damascène Bizimana, umunyamabanga nshingwabikorwa wa komisiyo yo kurwanya jenoside (CNLG), avuga ko Jenoside yakorewe Abatutsi yashobotse kubera abantu barimo Kayibanda n’uwitwa Gitera bahawe umwanya wo gusakaza ibitekerezo byabo.
Yabitangarije mu kiganiro ku mavu n’amavuko ya Jenoside yakorewe Abatutsi mu 1994, ikiganiro yagejeje ku bitabiriye igikorwa cyo kwibuka mu Murenge wa Kinazi, mu Karere ka Huye, Tariki 28 Mata 2018.
Yagaragaje uburyo Kayibanda atangira politiki, kimwe n’abandi banyepolitiki b’icyo gihe, bagaragazaga ko ikibazo cy’u Rwanda ari Abatutsi aho gukosora iby’amamacakubiri abakoloni batangiye.
Dr. Bizimana avuga ko Kayibanda kandi yamenyekanishije ishyaka rye ashingiye ku iturufu y’Ubuhutu akaryita Parmehutu muri Nzeri 1959. Icyo gihe yavugaga ko rireberera inyungu z’Abahutu bakandamijwe, bagasuzugurwa, bagapyinagazwa na Gatutsi wihaye igihugu.
Ngo hari aho yagize ati “Tugomba kuba urumuri rwa rubanda nyamwinshi. Tugomba gusubiza igihugu bene cyo, igihugu ni icy’Abahutu.”
Dr. Bizimana ati “Ntabwo yumvaga ko Abatutsi bafite uburenganzira ku gihugu. Mu by’ukuri, ni hano Jenoside yayirangije kuko itangirira mu mugambi wo kugena abazicwa. N’ubwo kwica byaba bitaratangira, iyo uwo mugambi wagaragaye jenoside iba ihari.”
Joseph Habyarimana Gitera na we yagize uruhare mu guteranya Abanyarwanda, agaragaza ko Abatutsi ari abantu babi. Ashingiye kuri bibiliya, yashyizeho amategeko 10 y’Abahutu.
Muri ayo mategeko yagaragaje tariki 27 Nzeri 1959, hari aho agira ati “Ntuzongere kwemera cyangwa kwizera Umututsi, ntuzigere ujya inama n’umututsi, kamere y’Umututsi ni ubushukanyi ntukajye ujya inama na we. Ntuzabeshye nk’Umututsi, ntuzibe nk’Umututsi, ntukararikire iby’abandi nk’Umututsi”
Aya mategeko Gitera ayasoza avuga ngo “Abatutsi baragatsindwa i Rwanda.” Dr. Bizimana ati “Mu by’ukuri gutsindwa ni ukubarangiza, ni ukubateza igishobora kubica cyose.”
Afatiye kuri ibi byose, Dr. Bizimana avuga ko ikibabaje ari uko hatigeze habaho uhana aba banyapolitiki babibaga urwango mu Banyarwanda.
Ati “N’abanyamadini bagombaga kuba barigishije aba bantu bakababwira bati ibyo murimo mukora ntibibaho nimurorere, ntabwo bigeze babitinyuka. Iyo Gitera abona gihana, Kayibanda akabona gihana, ntekereza ko u Rwanda ruba rutarageza aho rwatugejeje muri 1994.”
Uru rwango babibye ni na rwo rwagaragajwe n’abandi banyapolitiki bashyize ahagaragara ibitekerezo nyuma yabo, urugero nka Leon Mugesera.
Ariya mategeko y’abahutu yashyizweho na Gitera yo, mu kwezi k’Ukuboza mu 1990 igitangazamakuru Kangura cyayasubiyemo, ariko kirayavugurura.
Hari aho kivuga ngo “Umuhutu wese agomba kumenya ko Umututsikazi aho ari hose akorera inyungu z’agatsiko ke k’Abatutsi. Kubera iyo mpamvu, tuzafata nk’umugambanyi umuhutu wese uzarongora umututsikazi, uzagira inshoreke y’umututsikazi, uzakoresha umututsikazi nk’umunyamabanga cyangwa akamufasha mu bundi buryo.”
Aya mategeko anabuza Abahutu gukorana ubucuruzi n’Abatutsi no korohereza ubucuruzi Abatutsi.
Anavuga ko imyanya ikomeye, yaba iya politiki, iy’ubutegetsi, ubukungu, ingabo n’umutekano igomba guhabwa Abahutu.
Dukurikire ukanda kuri Like
Ibitekerezo ( 7 )
Uretse kutubwira icyo abo batype bavuze ndabona ntaho werekana ko ibyo bavugaga ataribyo!!
@ uwiyise Hope
Wowe uvuga ko abandi babeshya ushingira kuki ko hariya hagaragajwe amagambo yavuzwe na Kayibanda ndetse n’amategeko y’abahutu ya Gitera? Ibi ni ibintu byanditse kuva kera kandi si Abatutsi babyanditse!
Aho kuvuga gusa ngo barabeshya wagaragaje aho babeshya abasoma bakivangurira aho kuburana urubanza rwa NDANZE gusa...
@ uwiyise Hope
Wowe uvuga ko abandi babeshya ushingira kuki ko hariya hagaragajwe amagambo yavuzwe na Kayibanda ndetse n’amategeko y’abahutu ya Gitera? Ibi ni ibintu byanditse kuva kera kandi si Abatutsi babyanditse!
Aho kuvuga gusa ngo barabeshya wagaragaje aho babeshya abasoma bakivangurira aho kuburana urubanza rwa NDANZE gusa...
Kinazi iyi si muri Ruhango ni muri Huye aha hoze hitwa comune Rusatira. Mukosore
abayobozi babi boretse igihugu ariko amahirwe ahari ni uko dufite abeza bazakizahura nticyongere kugwa mu kaga nkako cyaguyemo 1994
Muzabeshya kugera ryari? Nta kandi kazi mugira?
Gitera na Kayibanda,bari mu bateye Genocide ya 1994.Ariko mujye mwibuka ko Genocide n’intambara akenshi biterwa no KWIKUNDA,ugashaka "kwikubira ibyiza by’igihugu".
Niyo mpamvu president Habyarimana yishe president Kayibanda hamwe na ministers bakomokaga I Gitarama kandi bose bali abahutu kimwe nawe.Ibibazo biri mu isi,biterwa no KWIKUNDA.Nicyo gituma ubona benshi banga kurekura ubutegetsi,niyo mpamvu ubona hariho intambara nyinshi ku isi,niyo mpamvu ubona bamwe bahembwa za millions mu gihe abo biganye bahembwa urusenda.Ubwami bw’imana bwonyine nibwo buzakuraho Genocide,intambara,ubusumbane,ubukene,indwara,etc...Niyo mpamvu Yesu yadusabye gushaka ubwo bwami nkuko Matayo 6:33 havuga.


text:
Eman yahunze igihugu cye cy’amavuko ngo arengere umusatsi-Amafoto
Eman El-Deeb wo mu Misiri yemeye guhunga igihugu cye cy’amavuko kugira ngo atazaba igicibwa cyangwa agatotezwa azira umusatsi.
Umukobwa w’imyaka 26 y’amavuko , Eman El-Deeb yamaze amezi abiri asabwa kugorora umusatsi n’abakozi ba bank imwe yakoragaho mu Misiri bituma afata umwanzuro wo kuva muri iki gihugu ajya gutura muri Espagne hakunze kugaragara abantu bafite imisatsi nk’iye.
Yagize ati, “Nemeye kuva mu gihugu cyanjye cy’amavuko muri 2016 ubwo nabonaga ninguma muri iki gihugu bazantoteza cyangwa bakangira igicibwa nahisemo guhunga igihugu njya kwibera muri Espagne.”
Eman avuga ko n’ubwo icyemezo cya Eman El-Deeb cyasaga nk’igitangaje, cyabereye urugero rwiza abandi bagore bitinyaga bumva ko bakoze ibiri mu byiyumviro byabo bagirwa ibicibwa mu gihugu.
Igihugu cya Misiri ni kimwe bigira amahame n’imyemerere yihariye ariyo mpamvu abashatse kwigana imico y’abo ku mugabane w’Iburayi bagirwa ibicibwa cyangwa bagatotezwa.


text:
Bamwe mu bahanzi nyarwanda ndetse n’abakinnyi ba filime bavuga ko hari ibyagiye bibabaho bakiri bato bikabasigira isomo rikomeye, abandi iyo babyibutse bariseka bikomeye bati ‘ukize ubuto arabubagira’.
Icyo bose bahuriza n’uko bigoye kwibagirwa ikintu nk’icyo bakoze bakiri bato kuko ngo n’isomo rikomeye rihora riza iyo batekereje ahashize habo.Riderman,Mico The Best, Kavutse na Nick ukina muri filime City Maid abifatanya no gukora muzika ni bamwe mu baganiriye na Isango Star ducyesha iyi nkuru ku bintu bakoze bakiri bato kuburyo bigoye kubyibagirwa.
Umuraperi Riderman uherutse gukora andi mateka akuzuza Petit Stade mu gitaramo yise ‘Uburyohe Concert’ yifashishije indirimbo yise ‘Icumu ryanjye’ avuga ko we na bagenzi be bari mu kigero kimwe bakuriye mu bihe bitandukanye n’ibya abubu kuko bahuye n’ibibazo bitandukanye birimo gukubitwa, kurya ibisheke mu gihe abubu basigaye babyukira mu mikino no kureba filime zigezweho.
Riderman yocyeje runonko
Yavuze ko akiri umwana yakunze kujya guhiga inyoni ari kumwe n’abandi bana kandi ko yumvaga yishimye.Ngo yakuze nk’abandi yotsa runonko iyi abana bakora bifashishije ibinonko byo mu murima ubundi bagacanira bakaza gushyiramo ibyo kurya.
Yagize Ati “Tukira abana twakuze dukunda kujya mu mashyamba ureke ababu usanga bari gukina imikino ya Play station twebwe twafata amatopito tukajya mu mashyamba tujya kurasa inyoni dugafate ibijumba tukotsa za runonko ibintu nk’ibyo ng’ibyo nitwo tuntu nakuriyemo wenda navuga ko ari udufuti."
Akomeza avuga ko muri Mont Kigali (umusozi wa Kigali uri I Nyamirambo mu mujyi wa Kigali) ariho bajyaga guhigira izo nyoni hanyuma mu ishyamba rya Meraneza(hakunze guhurira abakundana) hakaba hari amabanga akomeye adashobora kuhibagirirwa.
Yavuze ko bwa mbere yinjira mu muziki byabereye mu ishyamba rya Meraneza ari kumwe n’abari bagize itsinda rya UTP Soldiers (itsinda rikomeye ryareze abaraperi benshi) bagiye muri siporo bari kumwe na Neg The General batangira kurapa na we azakurapa birabatungura bamusinyisha uko muri iryo tsinda.
Mico The Best ukunze kwiyitwa umwami wa Afrobeat yatangaje ko ashingiye kubyo umubyeyi we yajyaga amubwira byo kwita kubyo afite byatumye mwarimu we amusaba ikaramu undi arayimwima.
Mico The Best wigeze kwima mwarimu ikaramu
Ubu nibwo yumva ko ari ikosa rikomeye yakoze ubwo mwarimu yamwakaga ikaramu kugirango akosore abanyeshuri undi akiyimwima . Yagize “Nakoze ikosa rimwe ryo kwima mwarimu ikaramu ngo adukosore, ndamubwira ngo ibi bintu Mama yarabimbujije ntabwo mbiguha kbs… [Akubita agatwenge] icyo kintu rero cyatumye mwarimu ambwira ngo ntuzagira ubugugu wa mwana we.”
Ngo yatashye abwiwe na mwarimu ko ari umunyabugugu anamusaba ko atazaba umugabo udatanga.Ati “Natashye ntazi ubugugu icyo ari cyo mbaza Mama arambwira ngo ibintu byose bigira umwihariko.Nakubujije gutagaguza ibintu ariko mwarimu ujye umwubaha ako kantu ndakibuka nkavuga nti icyo gihe sinari ngiye kugira ubugugu ra?
Kavutse Olivier umuyobozi wa Beauty For Ashes wamaze kwerekeza muri Canada mu myiteguro yo kwibaruka imfura yabo n’umugore we, yatangaje ko yakundaga guta ibikoresho by’ishuri bituma umubyeyi we amubwira ko azamukubita niyongera kubita.
Kavutse n’umufasha we
Kavutse aseka cyane ati “Nigize kwiba itushe y’undi mwana.Muzehe yari yanguriye amatushe nakundaga guta ibintu cyane menya n’ubu bijya bimbaho cyane.Data yahoraga angurira uko aguze imwe nkayita akongera akagura indi nayo nkayita.”
Yakomeje avuga ko hari igihe cyageze umubyeyi we akarambirwa amakosa noneho agashyiraho ibihano byihariye.Ngo yabwiwe na se ko nataha atazanye itishu yamuguriye azakumukubita.
Ati “ Noneho arangije arambwira ati ‘iyi tushe nkuguriye ntutayizana ejo tuzabonana ku munsi ukurikiyeho naje kuyibura ndangije mpita nkurura iy’undi mwana unyegereye nyikandagiraho ndangije kuyikandagiro arayishakisha arayibura aravuga ati ‘itushe yanjye’."
Ngo yakomeje kwizengurutsa ku itushe ari nako abandi bana bakomeza gufasha mugenzi wabo gushakisha kugeza igihe bayiburiye bagataha.Avuga ko yageze mu rugo agasanga umubyeyi we yicaye imbere yamarembo yamutegereje.Kavutse avuga ko akimara kumubona nawe yahise amanika itushe kugirango amwereeke y’uko yayizanye.
Nizzo kaboss wa Urban Boys
Nshimiyimna Muhammed wo mu itsinda rya Urban Boys wamamaye nka Nizzo avuga ko inkoni yakubiswe n’umubyeyi we amuziza kwiba igiceri cy’ijana ari ibintu adashobora kwibagirwa mu buzima bwe bwose.
Kaboss ati “ Nigeze kwiba igiceri cy’ijana.Mama yarankubise urutoki rurambyimba eeh icyo nicyo ntashobora kwibagirwa ikindi ni ikubagana ryanje narakubaganye cyane.”
Nick wo muri filime ’City Maid’
Nick wo muri City Maid, filimi y’uhererekana ica kuri Televiziyo y’u Rwanda avuga ko urutoryi yariye ubwo yari avuye ku ishuri ashonje ari ibintu bitava mu mutwe we kuko yahiye mu muhogo bikomeye.
Yagize ati “Ikosa nibuka nakoze ndi umwana rijya rinasetsa Mama umunsi umwe yigeze kuba atetse inoryi ari kuzikaranga icyo gihe nari mvuye ku ishuri inzara inyishe kuko urabizi twigaga igitondo n’ikigoroba ubwo hari saa sita n’igice noneho nsanga Mama yatinze guteka.”
Ngo yacunze mama we agiye mu nzu maze arajabura akuramo urutoryi mu gihe agitangira guhekenya no gushaka uko byamanuka mu muhogo mama we yahise asohoka amubaza icyo abaye kuko yabonaga ari kurira.
Ati “Agiye mu nzu niba urutoryi ikibazo rero mama asohotse nahise ndumira nawe urabizi ukuntu urutoryi rushyuha [akubita atwenge] ni ukuvuga ngo nararumize amarira araza amaso aratukura Mama arambaza ubaye iki?Noneho uko rumanuka mu muhogo eeeeh ni ibintu bya dange.”Ngo iyo abyibutse yumva bimusekeje cyane kandi ahora ibyuka nk’ibyamubayeho bikamusigira isomo.
Umuririmbyi Benja wahoze mu itsinda rya TBB avuga ko yigeze guseba bikomeye kandi yari umuntu wubashywe mu ishuri yigagamo.
Ngo yigeze gushyira ubunyobwa mu mufuka w’ishati y’ishuri atazi ko mwarimu we amureba.Mwarimu yaje kumusaba ko yakunama agakora hasi, ati “Ikosa nakoze nyiri umwana ndumwa nyiri mu mashuri abanza nari ndi ishuri nkundwa cyane.Rimwe mfata ubunyobwa mbushyira mu mufuka w’imbere w’ishati umwarimu arambwira yari yabibonye ngo kora hasi nkoze hasi bwa bunyobwa bwose burameneka ishuri ryose baranseka.”
Avuga ko ari wo munsi yumvise agize ikimwaro mu buzima bwe bwose ngo yabaga abitse ubwo bunyobwa kugirango abantu batabubona.Ni amakosa atandukanye yagiye akorwa n’ibyamamare nawe hari ibyo wibuka!


text:
Abakristo bo mu Rwanda bakomeje kwijujutira ivugabutumwa rya bamwe muri iyi minsi bari gutobanga umurimo w’ Imana , bakagenda bamamaza ku ma Radio na Television bahamagara abantu ngo baze barabona ibitangaza bahagera bacucurwa n’ udufaranga twabo.
Nubwo bitoroshye kubabona babivuga muruhame iyo ubegere bagira icyo babivuga ho baba babonye aho babyandika ngo bahanyuze ibitekerezi byabo barandika , bamwe mu bakiristo bahamya ko ivugabutumwa ryo muri iki gihe mu Rwanda bamwe bakomeje kurivangira kugeza aho hari umubare utari muto bamaze gufata icyemezo cyo guhurwa amadini n’amatorero.
Ivangirwa rikomeje gufata indi ntera aho usanga muri iyi minsi hamamazwa ibiterane byo gukiza indwara,gutanga abagabo,gutanga ubukire,gutanga ihumure n’amahoro., nyamara bakibaza nimba aribwo butumwa abakristo muri iyi minsi bacyene bikabashobera
Twifashishije ubutumwa bw’ umwe mu banyamakuru bakorera mu Rwanda Nicodem aho yanditse amagambo akomeye kurukutarwe rwa facebook agira ati “Maze iminsi numva benshi bamamaza ngo bafite ibiterane bikomeye byo gukiza indwara,gutanga abagabo,gutanga ubukire,gutanga ihumure n’amahoro.
Yewe hari uwo niyumviye njye ubwanjye ndanamwibonera avuga ngo azakiza indwara abantu bazaze ari benshi ngo yiteguye gukora ibitangaza.
Ibi kandi bikurikiwe n’ibiganiro maze igihe mbona ku ma televiziyo ndetse nkabyuma no ku maradiyo byibanda ku kuvura no gukiza indwara ,gutanga urubyaro,ubukire n’ibindi.Gusa hari abo numva bemeza badashidikanya ko bakora ibitangaza.Njyewe nemera ko imbaraga z’Imana zikora cyane ndetse ariko kuki benshi babyiyitirira nibura ntibanavuge ko Imana ariyo yabakoresheje?Ese nta zindi nyigisho babonye dukeneye uretse ibitangaza ku buryo aribyo byamamazwa mu binyamakuru byinshi?
Hari umushumba umwe ntavuze hano wigeze gukorera umugore umwe wari utwite,maze umubyeyi yitura hasi arazahara cyane bifata umwanya munini ngo yongere abone akuka.
Uyu mudamu yabwirwaga ko ngo afite amazi mu nda kandi ko Satani ashaka ku mutwara uwo atwite bityo ko akwiriye delivrance.
Umuryango we wahise uzinukwa cyane imisengere y’abo wise abarokore kuko yari yinjiye muri barokore vuba.”
Kuri ubu butumwa hatanze ibitekerezo byabantu benshi bigaragaza kutemeranywa nabamwe mu bakora iryo vugabutumwa nka Jyamubandi Deo uvuga ko Imana ari yo ikora ibitangaza,ati:”ntibakabyiyitirire ahubwo hashimwe Uwiteka ubashiboza gukora ibyo bitangaza kuko bo ubwabo ntacyo bashoboye Yesu ni we ushoboye tumuhe icyubahiro”.
Undi we wititwa Gasha yagize ati” Aho baradutuburira kuko njye sinashidikanyako arabakozi basatani…impamvu muri matayo 24 yesu yerekana abahanuzi bibinyoma nabazakora ibitangaza …yesu iyo yakizaga umuntu icyambere yabanzaga gukiza ubugingo niyo mpamvu yakunda kubwira umuntu ati ibyaha byawe urabibabariwe …ikindi kwizera ….
Ibi noneho byaje kuba agahuma munwa aho hirya no hino mu gihugu cy’u Rwanda hasigaye haradutse abavugabutumwa biyita ngo ni abasatuzi’aho ngo kugira ngo umuhagurutse aje kukubwiriza ubutumwa ugomba kubanza guciririkanya nawe ibiciro by’amafranga uzamuhemba,bikaba bikomeje kuba agatereranzamba niba umurimo w’lmana ukiri umwimerere cyangwa warabaje business kuko abantu basigaye bawutobatoba.
Twasoza inkuru yacu tubwira abakristo n’ abagoreka ijambo ry’ Imana ko bakwiriye kutondera ibyo bavuga n’ ibyobumva bagakurikiza ijambo ry’ Imana ribivuga muri Yohana 4:1-6 hagira hati “Bakundwa, ntimwizere imyuka yoseahubwo mugerageze imyuka ko yavuye ku Mana, kuko abahanuzi b’ibinyoma benshi badutse bakaza mu isi, Iki abe ari cyo kibamenyesha Umwuka w’Imana: umwuka wose uvuga ko Yesu Kristo yaje afite umubiri ni wo wavuye ku Mana,
ariko umwuka wose utavuga Yesu utyo ntiwavuye ku Mana, ahubwo ni umwuka wa Antikristo, uwo mwumvise ko uzaza kandi none umaze kugera mu isi.
Bana bato, muri ab’Imana kandi ba bandi mwarabanesheje, kuko uri muri mwe aruta uri mu b’isi.
Abo ni ab’isi: ni cyo gituma bavuga iby’isi ab’isi bakabumvira.
Ariko twebweho turi ab’Imana kandi uzi Imana aratwumvira, naho utari uw’Imana ntatwumvira. Icyo ni cyo kitumenyesha umwuka w’ukuri n’umwuka uyobya uwo ari wo.”
Ibitekerezo
Ibyo Pastors bakora biteye ubwoba.Ibyo babwira abantu,biba biganisha ku ifaranga. Aho kwigisha Ubwami bw'imana nkuko Yesu yadusabye muli Matayo 24:14,bahindutse Fortune Tellers (Diseurs de bonne aventure).Ngo muzaze mbakorere Deliverancy,mbakize indwara,nirukane Inyatsi,mubone Fiyanse na Promotion ku kazi,etc...Abantu bagerageza kwigana Yesu n'Abigishwa be,ni abahamya ba Yehova. Nibo bonyine bajya mu nzira,mu masoko no mu nzu z'abantu,bakabwiriza ubwami bw'imana kandi ku buntu.Nta na rimwe basaba icyacumi.Kandi koko muli Matayo 10:8,Yesu yasabye abayoboke be gukorera imana ku buntu.Abigishwa be iyo wabahaga amafaranga,barakubwiraga ngo "uragapfana n'ayo mafaranga yawe" (ibyakozwe 8:18-20). Icyacumi cyari kigenewe gusa Abalewi kuko nta masambu bagiraga (Kuva 18:21-24). Umuntu wese utigana Yesu,ntabwo aba ari umukozi w'imana.Bible imwita "umukozi w'inda ye" (Abaroma 16:18). Kanda hano umusubize
WARI WATANGIYE NEZA rwose, werekana ibizira bikorwa n' ABASHUMBA GITO, ari nabo bahanuwe muri 1Tim.6:5: « n'impaka z'abantu BONONEKAYE UBWENGE, bakamyemo ukuri, BIBWIRA YUKO KUBAHA IMANA, ARI INZIRA YO KUBONA INDAMU.» >> Kwamagana ibibi bikorwa n'Abashumba gito, ni ngombwa rwose. Ikibabaje n'uko WARANGIJE NABI, USINGIZA IDINI Y'ABAHAMYA. * Abahamya kuki MURAMYA IDINI yanyu ? Igihe cyose MUBA MUVUGA IBIGWI IYO DINI YANYU !! Ese Ntimuzi ko Yesu yavuze ati: " NTAWE UKEZA ABAMI BABIRI"? (Luka.16:13) * Umuntu usesengura neza imikorere yanyu, abona neza ko MUKEZA ABAMI BABIRI: .1. IDINI. .2. IMANA >> Uwo mwami wa mbere witwa IDINI, niwe MUHA AGACIRO gakomeye cyane: Idini niryo MWAMAMAZA. Niryo MUVUGA IBIGWI. Niryo MWIRATA. Niryo MUHOZA MU KANWA amanywa n'ijoro. Niryo MWANDIKA MURI COMMENTS kuri interineti... >> Mu gihe ABAKRISTO BA MBERE BAMAMAZAGA KRISTO, bikanatuma ABABUMVAGA b'i Antiyokiya BABITA ABAKRISTO, (Ibyak.11:26) kuko KRISTO ari we BAMAMAZAGA, Kristo ariwe BAHAMYAGA, KRISTO ari we BAHOZAGA MU KANWA, nkuko yabibategetse mu ibyak.1:8: «Icyakora muzahabwa imbaraga Umwuka Wera nabamanukira, kandi MUZABA ABAGABO bo KUMPAMYA, i Yerusalemu... NO KUGEZA KU MPERA Y'ISI" >> Abakristo bagomba GUHAMYA KRISTO, kugeza ku mpera y'isi. None mwebwe aho guhamya Kristo, MURAHAMYA IDINI. Aho KWAMAMAZA KRISTO, muramamaza idini. Aho KUVUGA IBIGWI BYA KRISTO, muravuga ibigwi by'idini. Aho KWIRATA KRISTO, murirata idini... >> NDABAHAMAGARIRA n'ijwi rirenga KWIHANA. Kuko GUKEZA ABAMI BABIRI ni icyaha gikomeye. Kanda hano umusubize


text:
Ibikoresho (ibyatekerwa abantu 4)
ibirayi 2
amagi 5
igitunguru 1
amavuta ibiyiko 5
umunyu.
Guteka.
Guhata ibirayi, ukabyoza, ukabikata uduce duto muri forme y’utuziga,
Guhata igitunguru ukagisukura cyangwa ukacyirapa
Gushyushya ibiyiko 3 by’amavuta ku ipanu ugateka bya birayi wakase ifiriti ku muriro muke
Umaze, kuvanga gatatu, shyiramo ibitunguru n’umunyu
Komeza uvange kugeza aho ibirayi bifata irange bikumuka
Kubita amagi mu gisorori kinini, shyiramo bya birayi n’igitunguru uvange neza
Shyushya amavuta yasigaye ku ipanu usukeho bya bindi wavanze icyarimwe
Wirinde kuvanga ariko ushobora kujya wegura ku mpande buhoro kugirango umureti udafata hasi
Hindura umureti no ku rundi ruhande naho hafate irangi.
Bitegure bishyushye.
Aho byavuye : Guide des Aliments, Recettes Salutaires, vol III
Umureti urimo ibirayi
Ibikoresho (ibyatekerwa abantu 4)
Labels: guteka, ifunguro ry'ingenzi, igikoni


text:
Bavuga ko kontaro y’akazi bari bafite ko kujyana icyayi mu ruganda batangiraga saa moya kakarangira saa kumi, amasaha y’ikirenga agatangira saa kumi n’imwe bukabakeraho, ariko bagira ngo babaze ibihembo bakababwira ko birukanywa kandi bafite amasezerano abibemerera.
Igihe cyarageze bananirwa kwihangana ubajije icyo kibazo akirukanwa, bakomeza kuvuga ko bakomeje gusakuza kugeza aho umuyobozi w’uruganda Sanjay Kumar yasinye ibaruwa yemerera guhemba abakora amasaha y’ikirenga ariko ushinzwe abakozi ntabishyire mu bikorwa.
Ntawiniga Philemon avuga ko bamurimo Miriyoni 4 zisaga z’amafaranga y’u Rwanda ,tariki ya 8 Nzeri 2013, ni bwo bahawe amasezerano y’akazi abemerera gukora amasaha y’ikirenga yo kuva saa moya zijoro kugeza saa kumi ariko akazi kaje guhinduka bagakora kugeza mu gitondo.
Akomeza avuga ko iyo babazaga amafaranga yayo masaha babizezaga ko bayabaha ariko ntibikorwe nyuma yaho hagira ugirango abibaze akirukanwa.
Ati” Tariki ya 16 Nyakanga 2014, umuyobozi w’uruganda rwa Shagasha yasinye ibaruwa yemerera abakozi bakora amasaha y’ikerenga nta n’umwe bigeze bayubahiriza ngo bavuge ngo tuguhaye isaha imwe y’ikirenga kugeza twirukanywe turasaba ubuyobozi kuturenganura.”
Umuyobozi w’Akarere ka Rusizi Harerimana Frederic avuga ko bakurikiranye icyo kibazo ariko ngo ntibari bazi ko hari abirukanywe ngo bagiye kubikurikirana kugirango bagire inama bagira uruganda kandi ngo hari ibihano bihabwa umukoresha utubahirije inshingano kumukozi.
Ati”Amasaha y’ikirenga mu ruganda rwa shagasha iki kibazo twaragikurikiranye ariko ntabwo twari tuziko biragera aho, ko hari umukozi wirukanywe kuko dufite umukozi ushinzwe uburenganzira bw’abakozi ni ibyo gukurikiranywa abantu bakamenya ukuri kwabyo.”
Rushayigi Innocent ushinzwe abakozi muri uru ruganda ari nawe abirukanywe batunga agatoki avuga ko kuva barabareze bakitaba ngo bazagendera ku myanzuro bahawe n’abashinzwe umurimo.
Dukurikire ukanda kuri Like
Ibitekerezo ( 1 )
Ntacyo nabivugaho cyane ni akumiro
Hazakurizwa ukuhe kuri k’Ubucamanza cyangwa se
hari ibizirengagizwa bitewe n’inyungu z’uruganda.AMAHORO KU GITI CY’UMUNTU


text:
Ikigo ngenzura mikorere RURA, cyafashe umwanzuro wo kwambura Radio Amazing Grace icyangombwa cyo gukora nk’ikigo cy’isakazamakuru mu Rwanda.
Uyu mwanzuro wafashwe kuri uyu wa 24 Mata 2018 nyuma y’aho iyi radio inaniwe kubahiriza umwanzuro wa RURA wakurikiraga ibihano yafatiwe muri Mutarama 2018 kubera ikiganiro cyanyujijweho cyanenzwe kutubahiriza amahame agenga umwuga w’itangazamakuru.
Itangazo RURA yasohoye kuri uyu wa 24 Mata 2018 rigira riti “Urwego Ngenzuramikorere, RURA, uyu munsi rwambuye Amazing Grace Radio icyangombwa cy’isakazamakuru.”
Rikomeza rigira riti “Kwamburwa iki cyangombwa bikozwe nyuma y’aho Amazing Grace Christian Radio itubahirije ibikubiye mu bihano yafatiwe nyuma y’ikiganiro yatambukije ku wa 29 Mata 2018 aho umunyamakuru Nicolas Niyibikora yatutse abagore abagereranya n’ikibi. Iki kiganiro cyaje gikurikira ibindi byanengaga imyemerere y’andi madini.”
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
murakoze gusa mumyandikire yanyu harimo ibintu biba bidasobanutse nkubwo muvuze 29 mata 2018 kdi ntituranayigeraho
urumvako ari ukwibesha


text:
Bavandimwe muraho!
Maze iminsi nsoma Shikama kandi ndabashimira Analysis mukora kuko usanga mutibanda kuruhande uru nuru. Ikindi kandi bigaragara ko mukora uko mushoboye mugashakisha amakuru ya nyayo. Ibyo nkaba mbibashimira.
Ikindi mbashimira ni uko muri bake babonye ingaruka n'ibibazo byazanywe n'ihindagurika ry'ubutegetsi mu Rwanda. Ibiriho Ubu bikaba birenze urugero kuburyo u Rwanda mu myaka 50 izaza tutazi aho ruzaba rugeze. Aha ndabashimira ko mutera intabwe mu buryo mwiyemeje.
Ngiye kuvuga byinshi wasanga ndondogora, ugasanga turiguta igihe cyacu. Gusa ndababwira ko image mufite y'uko ibintu byifashe mu Rwanda nanjye ariyo mfite.
Gusa ndashaka k'uvuga k'ubintu mbona ntemeranyaho namwe kandi mbona ari inzitizi zo guteza abanyarwanda imbere.
Ibyo ntemeranyaho namwe ni ibi:
1. Ibibazo by'abanyarwanda ntago ari FPR. ( FPR ni umuryango washizwe n'abanyarwanda bashakaga ubutegetsi bafashijwe n'abanyamahanga) kuri njye FPR ni igikoresho. Bivuzengo niba FPR ivuyeho bitazakemura ibibazo byacu , ahubwo hazavuka indi nayo izaza ari igikoresho. The question is Who is the problem? Aho kwica Gitera wakwica ikibimutera.
2. Gushyira hanze amabanga yose ( Ukuri)siwo muti w'ibibazo by'abana b'urwanda. muravuga muti ni byiza ko abanyarwanda bamenya ukuri. Ariko mwiyibagije ko " Toute la verite n'est pas bonne a dire" (nta francais mfitemuri computer) icyangobwa ni uko mwumva message shaka kubaha.
Kuko iyo urebye, ibintu mushyira hanze, byakangobye kuba bikurikizwa na actions kugirango bitongera kubaho. Ariko siko bimeze. Abasoma cyangwa abakurikira ibyo muvuga;abenshi ni abishyira mu gutwi kumwe,bigasohokera mu kundi. Which means for them, the information you have given to them is wasted.
Byari kuba byiza iyo byibura izo information zageraga kuri 5% z'abana babanyarwanda bishyize hamwe bashobora kuzibyaza inyungu.
Ahandashaka k'ubabwira ko muri abahanga mu gucukumbura no kubona amakuru ashyushye kandi akomeye( very important)
3.Mubona ko muri abahuza cyangwa abanywanyi babanyarwanda. Njye mbona muri Tools ( mu buryo mutabona) y'abanyamahanga( bagashaka buhake) mugukomeza umugambi wabo wo kwimakaza ibibazo mubanyafrica. Kugirango ugerageze kubona ibyo mvuga hano, birasaba ko urenga k'umuranga mutima ukareba kure. Kandi muzi ko amateka agenda y'isubiramo. Uko bimeze kose, ibyo mukora hari abandi babikoze ,urugero natanga ni mu myaka 1990-1994. Havutse itangazamakuru ryavugaga ukuri, n'ayandi yavugaga ibitabapfu. Uko byagenze murabizi k'undusha.
iyo ndebye inyuma rero nsanga ikigihe turimo gisa neza na 1990-1993.
Mu nyumve neza, ndi umwe mubasoma Shikama buri munsi kandi ndayikunda pe, gusa ndagirango mbabwire ko there is another way, you could use your shikama to turn the page of Rwanda and others than you think.
Ntago narangiza ntashimiye uriya munyamakuru witwa Udahemuka Eric, kuko munyandiko ze ubona afite ubuhanga mugishyira hamwe inkuru ze.
Ntago nanditse iyi message, ngirango mbace intege,kuko sibyo ngambiriye, ahubwo ni ukugirango dutizanye imbaraga zo kureba ejo hazaza h'abana b'anyafrika. Kandi ngo ijya kurisha ihera kurugo. Ntago uzajya kuzimya umuriro wo kwa kananaka kandi nawe iwawe usize waka.
Habiyambere A


text:
Padri Alegisi Kagame
Interuro ibasohozaho aka gatabo.
Aka gatabo nagahimbye mu wa 1941-1942 gatangazwa bwa mbere muri 1949. Hariho
abantu benshi bari barakwumvise, na n'ubu bagahora bakanyishyuza. Ni cyo kinteye
kugatangaza, kugakorera icyapwa rya kabiiri.
Aka gatabo kitwa Indyohesha-birayi: si jye wakise ntyo, ahubwo nari narakise Izina
ry'Ingurube, kuko gahimbura umugendo w'Amazina y'Inka. Muzi ko Amazina y'Inka
bisobanura Ibyivugo by'Inka (nk'uko mu Kirundi ibyo twita ibyivugo babyita
Amazina).
Iyo Izina ry'Inka ari umuzinge (ari byo kuvuga: risatuwemo imivugo myinshi), iyo
mivugo yose isozwa n'ibango rimwe rukumbi rigumya kugaruka mu ndunduro ya buri
muvugo. Iryo jambo rero rikitwa impakanizi y'umuzinge, nk'uwo muri iri Zina
ry'Ingurube haguma kugaruka Indyohesha-birayi. Iri bango rero ni impakanizi y'iri Zina
ry'Ingurube.
Navuze ko jyewe nari narise aka gatabo "Izina ry'ingurube". Mbere yo kugatangaza
najyaga ngatiza abantu ngo bagasome, bambwire icyo bagatekerezaho. Bamwe ndetse
barakandukura, ariko bose bahitamo kukita Indyohesha-birayi. Mbibonye ntyo, nanjye
ibyo abo bandi bari barihitiyemo, ngatangaza nkise Indyohesha-birayi.
Hariho ingingo ebyiri ngomba gusobanura:
1º. Ni ki cyanteye guhimba aka gatabo? Icyo gihe nari maze gushyikira Amazina y'Inka,
n'ibyivugo n'ibisigo. Ngira rero agatekerezo ko guhimba ikintu cyagira umugendo umwe
na byo. Mbanza gufata mu mutwe Amazina y'Inka menshi, n'ibyivugo n'ibisigo,
kugirango niyumvemo imitererwe yabyo, ndebe icyo nzahitamo gukurikiza. Aho bigeze
niyumvisha ko inganzo ikwiriye ari iy'Amazina y'Inka. (Inganzo bivuga imihimbire,
inzira bakurikiza mw'ihimba, kuko Ibisigo n'Ibyivugo n'Amazina y'Inka bifite amategeko
anyuranye, kimwe ayacyo, ikindi ayacyo).
Namaze kubona rero ko Indyohesha-birayi ishimishije abayisomaga, numviraho ko
nashyikiriye Inganzo y'Amazina y'Inka, nuko ntangira guhimba "Umuririmbyi wa
Nyiri-ibiremwa," mu nganzo rero y'Amazina y'Inka.
2º. Ingingo ya kabiri rero; numvise benshi bambaza ngo: "Mbese Abatware wavuzemo,
ndetse n'Umwami, ntibyabarakaje, ntibyabaguteranijeho?" Ababivuga batyo, bazarebe
mu kandi gatabo kitwa Iyo wiriwe nta rungu. Bazasangamo Ibisigo by'Ubuse (ku
mpap. 19-46).
Bene ibingibi rero si ugusebanya, kuko biba bizwi ko ibivugwamo bitigeze kubaho.
Ahubwo biramenyerewe ko n'iyo nzira ari inganzo yo gusetsa, yo kumara irungu.
Ahubwo ababivugwamo barabyumvaga bagaseka kimwe n'abandi. Kuko rero aka gatabo
kakurikizaga inganzo bamwe batamenyereye, ni cyo cyatumye mbanza gutangaza Iyo wiriwe nta rungu (mu wa 1959 na bwo), kugirango Ibisigo by'ubuse babanze bimare bamwe impungenge. Icyitonderwa Muri iri Zina ry'Ingurube, amabango amwe akurikiwe n'umubare uri mu gakubo, nk'iyi ngiyi (1), (2), (3), (4), n'ibindi. Igihe ugeze kuri bene uwo mubare, ujye ureba iyo numero mu ndunduro y'aka gatabo, kugirango urebe igisobanuro cy'iryo bango. Butare ku wa 15 Gicurasi 1977 .
UMUVUGO 1
Ingurube iyoborwa n'abashumba bo mu Ngeyo
Rutihunza inzarwe y'isayo,
Ingurube zahanitse imirizo,
Rwa muturaga ku bijumba,
Ni igikoroto cyo mu bikoko,
5 Igira ibikobokobo by'ubukombe,
Ikizihirwa isanga ibishanga,
Ikizimba aho inzarwe iganje
Ikahavurunga ijabo rikahava,
Ikahacundagura bitaravugwa,
10 Ikahavogereza ingurube nto,
Ikahatengagura cyane
Ngo iz'imicanda zihace,
Ikahacogoza ihaconshoma,
Ikahahindura amacamba,
15 Ikahavura kuba isayo,
Ikaharyama humutse,
Wayibyutsa ntibyumve;
Wayikoraho uyegereye,
Ikagusigaho icyondo,
20 Ikagukwiza icyagane;
Yakureba igitsure,
Ukirinda kuyicyura,
Aho ishakiye gutaha,
Ukayikurikira iyo nyumba,
25 Ukayireba uko yateruye;
Ukayikunda mu ngendo,
Ntijorwe mu ibondo,
Ukirinda aho yaciye,
Ko hanuka bibi cyane!
Tuzakomeza ubutaha
Shikamaye.blogspot.no